भोजपुरी विशेष: आदि शंकराचार्य के अमर योगदान | Adi Shankaracharya immortal contribution in Bhojpuri special nodakm– News18 Hindi\nभोजपुरी विशेष: आदि शंकराचार्य के अमर योगदान\nआदि शंकर अउरी मंडन मिसिर के शास्त्रार्थ.\nआदि शंकर या मूल शंकर के ये घरी के सनातन धर्म के संस्थापक कहल जा सकेला. इनही के आदि शंकराचार्य के नाम से जानल गइल. वेदांत दर्शन शंकराचार्य जी के एगो अइसन देन बा जवन भारत भर के जोड़ेला.\nLast Updated : September 07, 2020, 17:52 IST\nआदि शंकराचार्य के जनम के लेके एगो बड़ा रोचक प्रसंग बा. कहल जाला कि माता आर्यांबा आ पिता शिवगुरु के कई साल ले कवनो संताने ना भइल. लागत रहे कि अब माता आर्याम्बा बिना संताने के रहि जइहें. घर के लगिए एगो शिव जी के मंदिर रहे. दूनो परानी ओही मंदिर में पूजा आ ध्यान करे बइठि गइल लो आ ठानि लिहल लो कि जब तक भगवान शिव के पुत्र पैदा होखे खातिर आशीरबाद ना ऊ लोग ओहिजा से टस से मस ना होखिलो. चाहे मृत्यु काहें ना हो जाउ. त कहल जाला कि भगवान शिव कृपा सिंधु हउवन, किरपा के सागर. एह दूनो परानी के बिना खइले- पियले कठिन तप देखि के शिव जी के मन पसीज गइल.\nऊ प्रकट हो गइले आ कहले कि बर मांग लोग, का चाहीं. कहाला कि भगवान के सब मालूम रहेला कि के का चाहता. बाकिर उनुकर लीला अइसन ह कि ऊ भक्त के मुंह से ओकर कामना सुने के चाहेले. त शिवगुरु जी कहलन कि प्रभु, हमनी के कौनो संतान नइखे. किरपा करीं आ एगो पुत्र प्राप्ति के आशिरबाद दे दीं. भगवान शिव कहले कि तोहरा लोगन के लइका होखी. बाकिर एगो शर्त बा- तू ढेर उमिर के लइका चाह तार त ऊ बुद्धिमान ना होखी. कम उमिर के लइका होई बाकिर ऊ परम बिदवान होखी. कइसन लइका चाह तार. शिवगुरु स्वयम परम विद्वान रहले, उनुकर माता भी विद्वान रहली.\nAdi Shankara Bhojpuri bhojpuri special Shankaracharya


देश दुनिया के खबर भोजपुरी में (सोमार, 16 फरवरी 2015) – टटका खबर\nFeb 16, 2015 News in Bhojpuri, क्रिकेट, जीतन, टटका खबर, पाकिस्तान, भारत, माँझी, वर्ल्ड कप\n(अतवार, 15 फरवरी के खबर)\nक्रिकेट वर्ल्ड कप के आपन पहिलके मुकाबला में भारत पाकिस्तान के 76 रन से हरा दिहलसि जवना का बाद देश भर में क्रिकेट प्रेमियन का संगही उहो लोग खुशी मनावे लागल जिनका क्रिकेट से बेसी एह पर धियान रहेला कि पाकिस्तान के हरावल जाव चाहे जवन मुकाबला होखे. दोसरा देश से होखत मैच में अइसन जज्बा देखे के ना मिले. भारत के बनावल 300 रन में विराट कोहली के शानदार 107 रन आ शिखर धवन अउर सुरेश रैना के जोरदार पचासन के योगदान रहल. गेंदबाजी में मोहम्मद शमी चार गो विकेट लिहलन त मोहित शर्मा आ उमेश यादव दू दू गो. भारत के एह विजयी शुरुआत पर राष्ट्रपति आ प्रधानमंत्री आपन बधाई भेजले बाड़े.\nअनकर धन पाईं त नौ मन लुटाईं का तर्ज पर पीएम मोदी आजु बिना नाम लिहले केजरीवाल के खिंचाई क दिहलन. कहलन कि कुछ राजनेता बिजली के उत्पादन ना करे वाला राज्यो में सस्ता भा फोकटिया बिजली देबे के वादा करत गैर जिम्मेदारी देखावत रहेले. पीएम मोदी आजु नई दिल्‍ली में बोलावल नवीकरणीय ऊर्जा वैश्विक निवेशक सम्‍मेलन के उद्घाटन करत रहलन.\nयूपी के चंदौली में मुगलसराय का लगे दुलहीपुर इलाका के भिसौड़ी गाँव में नया बनल एगो दू तल्ला मकान अचके में ढहि गइल आ ओकरा नीचे मकान मालिक समेत 13 लोग दबा के मर गइले. वाराणसी के कमरूल हसन आपन बनारस के मकान बेच के ई मकान बनवले रहले.\nबिहार में चलत राजनीतिक उठापटक का मामिला में भाजपा के कहना बा कि ई जदयू के आपन घरेलू मामिला ह जवना में ई लोग अपने टूटल बा आ दोसरा पर दोस लगावत बा. जदयू समेत ओकर संघतिया बनल राजद, कांग्रेस आ बँवारा गोलन के नेता आजु राज्यपाल पर जुबानी हमला कइलन. कहलन कि राज्यपाल राजनीतिक बयान देत बाड़े आ भाजपा के शह पर माँझी सरकार के लमहर मौका दे दिहले दोसरा गोलन में टूट फूट करावे खातिर. एह लोग के कहना बा कि माँझी सरकार अपना नया नया लोकलुभावन फैसला से बिहार के खजाना पर पचास हजार करोड़ के बोझा लाद दिहले बाड़न जवना से बाद में आवे वाला सरकार के भुगते के पड़ी.\nपाकिस्तान से बातचीत के शुरुआत भइला का बाद पाकिस्तान भारत के 172 गो मछुआरन के रिहा क दिहलसि. ई लोग मछली मारे का फेर में पाकिस्तान के जलसीमा में घुसला का बाद धराइल रहुवे.\nदुनिया के तेल बाजार में क्रूड के दाम बढ़ला का बाद अतवार अधरतिया से पेट्रोल आ डीजल के दाम में मामूली बढ़ोतरी कइल गइल बा. पिछला अगस्ता का बाद पहिला बेर दाम बढ़ावल गइल बा पेट्रोल के. दिल्ली में हर लीटर पेट्रोल पर 82 पइसा आ डीजल पर 61 पइसा बढ़ावल गइल बा. बाकी जगहा ओहिजा के टैक्स का चलते कुछ अलग बढ़ोतरी होखी. देखल जाला कि दाम बढ़ला पर पेट्रोल पंप पर तुरते लागू हो जाला बाकिर दाम घटेला त ओकरा के लागू करे में कहीं कहीं दू दिन ले पुरनके दाम पर पेट्रोल डीजल बेचल जाला आ रसीदो ना दिहल जाव कि केहू ओकर शिकायत कर सको.\nश्रीलंका के राष्ट्रपति मैत्रीपाला सिरिसेना चार दिन के भारत यात्रा पर आज नई दिल्ली पहुंचले. सोमार का दिने राष्ट्रपति भवन में उनकर रस्मी स्वागत कइल जाई. सिरिसेना भारत संगे दोस्ती पोढ़ करे के मनसा ले के आइल बाड़े.\nगोवा पुलिस माफिया सरगना दाउद इब्राहिम के एगो शूटर श्‍याम किशोर गरिकापट्टी के गिरफ्तार क लिहलसि. श्याम किशोर मुम्‍बई में साल 1993 के बम धमाका का मामिला में जेल के सजा भुगतत रहे आ पैरोल पर निकलला का बाद साल 2003 में फरार हो गइल रहुवे.\nकोयला नीलामी में अबले तीन गो कोयला खदान के नीलामी हो गइल बा. शनिचर का दिने जीएमआर 1375 करोड़ रुपिया में, रिलायन्स 798 करोड़ रुपिया में एक एक खदान लिहले त अतवार का दिने हिंडाल्‍को इंडस्‍ट्रीज 6800 करोड़ में झारखंड के कठुआतिया कोयला खदान ले लिहलसि.\nचीन पाकिस्‍तान में दुनिया भर में आपन सबले बड़का दूतावास खोलले बावे जवन एह दुनू देशन का बीच के संबंधन के गहराई देखावत बा.\nकैलाश मानसरोवर जाए खातिर खोलाइल नाथूला दर्रा वाला रास्ता से पचास गो तीर्थयात्रियन के पहिलका जत्था 21 जून के भेजल जाई. एकरा खातिर आनलाइन आवेदन के काम 22 फरवरी से शुरू होखे जात बा.\nयूपी में मेडिकल कचरा निकासी पर नजर राखे खातिर जिलाधिकारियन के अध्यक्षता में दस सदस्यन के समिति बनावल जाई. हर पैथोलाजी केन्द्र आ महीना में एक हजार से अधिका रोगी देखे वाला डॉक्टरन के प्रदूषण नियंत्रण बोर्ड में आ संगही संगे मेडिकल कचरा निस्तारण संस्था में पंजीकरण करावे के होखी.\nउत्तर प्रदेश के टीम हीरो हॉकी इण्डिया लीग के सेमीफाइनल में पँहुच गइल बिया. अतवार का दिने ई मुंबई टीम के दू का बदले तीन गोल मार के हरा दिहलसि. अपना नौ गो मैच में से पाँच गो में यूपी विजार्ड्स टीम के जीत मिलल बा.\nबिहार के मुख्यमंत्री जीतन राम मांझी अतवार का दिने दिल्ली खातिर रवाना हो गइलन जहाँ ऊ राष्ट्रपति प्रणब मुखर्जी से मिल के आपन बात बतइहें. दिल्ली में उनकर भाजपा नेतो लोग से भेंट होखे वाला बा. एह चलते सोमार के होखे वाला जनता दरबार टार दिहल गइल बा. मुख्यमंत्री मंगल का दिन लवटिहें.\nजम्मू-कश्मीर में पीडीपी-भाजपा के सरकार बने का राह में फेर कुछ पेंच आ गइल बा. कुछ अइसन मुद्दा बाड़ी सँ जवना पर कवनो गोल अपना राह से हटे ला तइयार नइखे.\nकांग्रेस के बयानबीर नेता दिग्विजय सिंह के कहना बा कि केजरीवाल संघ के काग्रेस मुक्त भारत योजना के हिस्सा हउवन. कहलन कि केजरीवाल कबो वैचारिक बात ना कहस आ उनुका गोल से निकलल लोग सीधे भाजपा में जाला काहे कि दुनू का बीच वैचारिक समानता बा. केजरीवाल कबो कवनो सांप्रदायिक मुद्दा पर ना बोलसु आ भ्रष्टाचार विरोधी अभियान चला के कांग्रेस के कबाड़ा क दिहलन.\nराष्ट्रीय स्वयंसेवक संघ के संघचालक मोहन भागवत अतवार का दिने कहलन कि संघ के काम ह देश आ देशवासियन के एकजुट राखत देश आ समाज के भलाई खातिर काम कइल. कहलन कि समय आ गइल बा जब संघ के विस्तार गाँव गली तक कइल जाव.\nपश्चिम चम्पारण के बगहा पुलिस जिला के धनहा थानाध्यक्ष सुनील कुमार के घूस लेबे का आरोप में निलंबित कर दिहल गइल बा.\nरोहतास जिले में पुलिस एगो विशेष अभियान चला के 51 गो अपराधियन के गिरफ्तार कर लिहलसि. ।\nसारण जिला के चनचौरा का लगे सड़क हादसा में एगो बच्चा के मौत का बाद नाराज लोग घंटन ले छपरा मढौरा रोड के जाम क के राख दिहल.


टटका खबर, 28 अप्रैल 2017, शुक – टटका खबर\nटटका खबर, 28 अप्रैल 2017, शुक\nबिहार विधान परिषद सभापति अवधेश नारायण सिंह\nबिहार के महागठबन्धन में रहि रहि के कुछ ना कुछ फाँस लउकत रहेला. विधान परिषद के मौजूदा सभापति अवधेश नारायण सिंह के दुबारा सभापति बनावे का खिलाफ राजद खुलके मैदान में खुल के आ गइल बा. ऊ एह पद प आपन दावा ठोंक दीहले बावे.\nबिहार के नगर निकायन के4जून के होखे वाला चुनाव के अधिसूचना राज्य निर्वाचन आयोग काल्हु जारी करी. एह दौर के चुनाव में छपरा आ पटना नगर निगम के चुनाव शामिल बा. परचा द्खिला9मई ले कइल जा सकी. वोट6जून के गिनल जाई. एह बीच पहिला दौर के चुनाव ला परचा दाखिला के काम काल्हु बियफे का दिने पूरा हो गइल बा.\nरोहतास जिला के मानस इलाका के चिलहरऊआ गाँव में एके परिवार के दू बेकत बीच जमीन ले के भइल गोलीबारी से एक आदमी के मौत हो गइल.\nसारण जिला के गरखा इलाका के परसा बरगाह के एगो शामियाना व्यवसायी के कुछ अपराधी गेली मार के जान ले लिहले.\nवाराणसी पुलिस रामनगर इलाका के एगो ज्वेलरी दुकान में डकैती प्लान करत पांच गो बदमाशन के हथियार का साथे गिरफ्तार कइले बिया. एगो दोसर मामिला में रोहनियां इलाका के जयापुर गांव के एगो चार के चोरी के सामान का साथे कोरौते चौराहा का लगे से गिरफ्तार कइल गइल बा.\nसोनभद्र के राबर्ट्सगंज कोतवाली इलाका में भिडहिन्दुआरी गांव का नियरा वाराणसी-शक्तिनगर राजमार्ग पर आजु सबेरे एगो टैंकर के धक्का से क्रूजर सवार 18 लोग घवाहिल हो गइल आ एगो औरत के मौज हो गइल बा. ई लोग गोरखपुर से अनपरा जात रहुवे.\nवाराणसी के फूलपुर इलाका में चोलापुर इलाका के तेवर गांव के एगो लइका के मौत तालाब में डूबला से हो गइल. ऊ नव बरीस के रहुवे.\nवाराणसी के रोहनिया इलाका में पेड़ से टकरा के मोटर साइकिल से जात दू गो नवहि.न के मौत हो गइल आ तिसरका घवाहिल हो गइल बा.\nगोपालगंज जिला के मांझागढ़ इलाका के मलिकाना गांव में दू गो फरीकन का बीच भइल गोलीबारी में एगो औरत समेत आधा दर्जन लोग घवाहिल हो गइल. बचवन का झगड़ा में बड़कन के अझूरइला से बात अउर बढ़ गइल.\nजौनपुर में चकबन्दी कार्यालय में सहायक चकबन्दी अधिकारी के गौरबादशाहपुर इलाक के कुरेथूं गांव के एगो आदमी से 10 हजार रुपिया घूस लेत घरी रंगे हाथ गिरफ्तार क लीहल गइल.\nTags: गोपालगंज, चुनाव, जौनपुर, नगर निगम, महागठबन्धन, रोहतास, वाराणसी, सारण, सोनभद्र


भोजपुरी में देश दुनिया के खबर (शुक, 15 मई 2015) – टटका खबर\nभोजपुरी में देश दुनिया के खबर (शुक, 15 मई 2015)\nअबले चीन में कवनो भारतीय प्रधानमंत्री के अइसन स्वागत ना भइल रहुवे जइसन स्वागत तीन दिन के या‌त्रा पर चीन चहुँपल मोदी के भइल. प्रोटोक‌ाल तूड़ के चीन के प्रधानमंत्री ली कीचियांग बीजिंग से बहरा कवनो शहर में कवनो राष्ट्रनेता से चरचा करे चहुँपलन. भारत आ चीन का बीच एह यात्रा का दौरान अबले 24 गो समझौता पर दस्तखत हो चुकल बा आ दुनू देश का तरफ से साझा बयानो जारी भइल बा. बाकिर कुछ कुछ खरकोंचे वाला घटनो भइल जवना में भारत के गलत नक्शा देखावल शामिल बा. अरुणांचल आ जम्मू कश्मीर के भारत के नक्शा मे ना देखावल गइल. चीन के सरकारी टीवी मोदी के खबर देखावत घरी इ गलत नक्शा देखवलसि.\nराजद मुखिया लालू प्रसाद के कहना बा कि कवनो तरह से भाजपा के बिहार में हरावे के बा आ एकरा खातिर ऊ कुछऊ कर सकेलें. कलन कि विलय के राह में आवत तकनीकि बाधा के पार क लीहल जाई. कहलन कि विधान परिषद के 24 गो सीट खातिर होखे व‌ाला चुनाव में सहमति बनावे के कोशिश होखत बा.\nइस्लामी आतंकवादी संगठन इस्लामिक स्टेट अपना सरगना अबु बकर अल बगदादी के एगो नया वीडियो जारी कइले बा जवना में बगदादी अपना गिरोह के आतंकवादियन से सीरिया आ इराक के लड़ाई में पूरा जोर लगावे के गोहार कइले बा. वइसे खबर में इहो आवत रहेला कि बगदादी के लकवा मार दिहले बा आ ऊ अब चल फिर ना सके.\nमीडिया पर अंकुसा लगावे खातिर जारी दिल्ली सरकार के आदेश पर सुप्रीम कोर्ट रोक लगा दिहलसि आ केजरीवाल के नोटिस जारी कइलसि कि ऊ बतावसु कि एह तरह के आदेश काहें जारी भइल. जान जाईं कि केजरीवाला खुद अपना मामिला में सुप्रीम कोर्ट में गोहार लगवले बाड़न कि उनुका पर मानहानि के मुकदमा मत चलावल जाव आ मानहानि के क्रिमिनल अपराध ना मान के सिविल अपराध का तरह सुनवाई होखे.\nइराक से जान बचा के हिन्दुस्तान चहुँपल हरजीत मसीह के दावा बा कि रोजी-रोटी के तलाश में इराक गइल 39 गो नौजवानन के इस्लामिक स्टेट मार चुकल बा. बाकिर सरकार हरजीत के बयान माने के तइयार नइखे. सरकार के कहना बा कि ओकरा आठ गो स्रोत से पता चलल बा कि ई सगरी लोग अबहीं जिन्दा बा.\nबाहर के देश में लुका के राखल आपन करिया कमाई के जानकारी सरकार के दे देबे खातिर एह लोगन के कुछ दिन के मौका दीहल जाई. एह बारे में एगो अधिसूचना दू तीन हफ्ता का भीतर जारी क दिहल जाई. एह कमाई पर 30 फीसदी का दर से आयकर आ 30 फीसदी जुर्माना लगावल जाई.\nबियफे का दिने भइल आईपीएल मैच में मुंबई इंडियंस वानखेड़े स्टेडियम में कोलकाता नाइट राइडर्स के पांच रन से हरा दिहलसि आ प्लेऑफ में चहुँपे के आपन उमेद जियवले रखलसि.\nभाजपा नेता शाहनवाज हुसेन के कहना बा कि बिहार विधानसभा के चुना खातिर मुख्यमंत्री पद के उम्मीदवार के होखी एकर फैसला सशसदीय बोर्ड में लीहल जाई. वइसे अगर टटका खबर के अनुमान से सोचल जाव त केन्द्रीय मंत्री रविशंकर प्रसाद के नेता बना के चुनाव लड़ल जा सकेला. काहें कि सुशील मोदी से नाखुश लोग के गिनिती भाजपा में बहुते बा आ अपना स्वार्थ का चलते सुशील मोदी नीतीश सरकार का समय भाजपा के भाव बिगाड़ के राख दिहले रहलन. अगर कवनो मजबूरी में भाजपा सुशील मोदी पर दांव खेले के कोशिश करी त चौखाने चित्त होखे के अनेसा बहुते बेसी होखी.\nसुप्रीम कोर्ट नोएडा एक्‍सटेंशन में भूमि अधिग्रहण का खिलाफ जमीन बेचेवालन के याचिका खारिज कर दिहलसि. इलाहाबाद उच्‍च न्‍यायालय के ओह फैसलो के पलट दिहलसि जवना में भूमि अधिग्रहण के रद्द करे के आदेश दीहल रहुवे. असल में पहिले के समझौता से मौका देख के पलटी मारत लोग चाहत बा कि जमीन ओह लोग के वापिस दे दीहल जाव जेहसे कि ऊ लोग फेरू ओह जमीन के कई गुना दाम पर बेच सको.\nवोडाफोन आ भारती एयरटेल समेत अनेके दूररसंचार कंंपनियन के गोहार सुप्रीम कोर्ट से खारिज हो गइल बा. ई लोग अपना बीस बरीस के लाइसेंस के दस बरीस ला बढ़वावल चाहत रहुवे आ खाली भइल स्‍पैक्‍ट्रम के नीलामी करे के केन्द्र सरकार के फैसला का खिलाफ अरजी डलले रहुवे.\nथोक महँगाइ के दर में लगातार छढवो महीना कमी के दौर जारी बा. अप्रैल में महँगाई के दर शून्यो से 2.65 फीसदी नीचे रहुवे. कारखाना में बनल सामानो के दाम में कमी आइल बा. ईंधन आ बिजली के दाम में13 फीसदी से अधिका के गिरावट भइल बा.\nमुबई शेयर बाजार के सेंसेक्स बियफे का दिने 45 अंक आ निफ्टी 11 अंक गिर के बंद भइल रुपिया में डालर का मुकाबले 35 पइसा के मजबूती आइल आ सोना के दाम 325 रूपिया बढ़ गइल. चांदी के दाम में एक हजार रूपिया हर किलो पर बढ़ती भइल.\nकाबुल के होटल पर भइल आतंकी हमला में भारत के चार गो लोग के जान गइल रहे. एह लोग के लाश देश ले आवे के प्रक्रिया शुरु क दीहल बा. बतावल जात बा कि निशाना पर भारत के राजदूत रहलन आ संजोग से ऊ मौका पर ना रहलन.\nएह साल मानसून दू दिन पहिलहीं 30 मई के केरल का तट पर चहुँपे वाला बा. अडमान के इलाका में मानसून चहुँपे के बात तीन चार दिन के भितरे बतावल जात बा.\nभारत के तेजस्विनी सागर विश्व स्कूल शतरंज चैंपियनशिप के अंडर-15 वर्ग में स्वर्ण पदक श्रीलंका कर काविन्या मियुनी राजपक्षे के हरा के जीत लिहली. सानिया मिर्जा आ मार्टिन हिंगिस के माथ जोड़ी रोम मास्‍टर्स टेनिस के सेमीफाइनल में पहुंच गइल बा. पुरूष वर्ग में रोहन बोपन्ना आ फ्लोरिन मर्जिया प्रीक्‍वार्टर फाइनल्‍स में हार गइले.\nबिहार के शिक्षा मंत्री प्रशांत कुमार शाही के कहना बा कि नियोजित शिक्षकन खातिर पहिला जुलाई से नया सेवा शर्त लागू हो जाई आ ओकरा बाद से कवनो तरह के भेदभाव के शिकायत ना रह जाई.\nमेडिकल काउंसिल ऑफ इंडिया का तरफ से बेतिया आ पावापुरी मेडिकल कॉलेज में एह साल नया दाखिला लेबे पर रोक लगा दीहल गइल बा. मुजफ्फरपुर, भागलपुर आ गया के मेडिकल कॉलेजन में सीट बढ़ावे के मंजूरी नइखे मिलल.\nगरमी के भीड़ से निपटे खातिर रेलवे का तरफ से पटना आ मुंबई का बीच सुपरफास्ट प्रीमियम स्पेशल चलावे के एलान भइल बा. ई रेल गाड़ी हर मंगल का दिने छत्रपति शिवाजी टर्मिनस से आ बुध का दिने पटना से खुलल करी.\nअल्पसंख्यकों में पारम्परिक कला आ हस्तकला के बढ़ावा देबे खातिर केन्द्र सरकार का तरफ से ‘उस्ताद’ नाम के एगो नया योजना के शुरुआत केन्द्रीय अल्पसंख्यक कल्याण मंत्री नजमा हेपतुल्ला बियफे का दिने वाराणसी में कइली.\nयूपी के पावर कार्पोरेशन का तरफ से बिजली दर बढ़ावे के आदेश वापिस ले लीहल गइल बा. तीन फेज के कनेक्शन लेबे वाला लोग के बिल में 15 फीसदी के बढ़ोतरी कइल गइल रहुवे.\nभोजपुरी में खबर (बियफे, 14 मई 2015)\nभोजपुरी में देश दुनिया के खबर (शनिचर, 16 मई 2015)


ड्रीम गर्ल कल्पना साह के भीमा के शूटिंग नैनीताल में – Anjoria\nनैनीताल में हो रहल कवनो भोजपुरी फिल्म के पहिला शूटिंग में लोग भीड़ लगवले बा. कल्पना साह अभिनीत भोजपुरी फिल्म “भीमा” में नैनीताल के कालाढूंगी निवासी मयंक मेहरा मुख्य कलाकार का भूमिका में बाड़े. निर्देशक संजय श्रीवास्तव के कहना बा कि दू गो ठाकुरन के आपसी लड़ाई देखावे वाली एह फिल्म में एक्शन आ कॉमेडी भरपूर देखे के मिली. कामेडियन के भूमिका करत बाड़े इलाहाबाद के राम सिंह आ खलनायक का भूमिका में बाड़े गिरीश शर्मा आ हरिओम पराशर. मशहूर टेली धारावाहिक “महाभारत” में गुरु द्रोणाचार्य के भूमिका करे वाला सुरेन्द्र पाल एह फिल्म में ठाकुर विक्रम सिंह बनल बाड़े.\nखुशी युवा फिल्म का बैनर में बने वाली फिल्म “भीमा” के निर्माता हउवें उमेश सिंह मेहरा, लेखक संतोष कश्यप, संगीतकार प्रशान्त सिंह, एक्शन मास्टर जेम्स, नृत्य निर्देशक महादेवन, छायाकंन शकील खान, आर्ट निर्देशक अशोक पंडित आ प्रोडक्शन शिवा सिंह. फिल्म के मुख्य कलाकारन में मयंक मेहरा, कल्पना साह, राम सिंह, सृष्टि, सुरेन्द् पाल, गिरीश शर्मा, हरिओम पराशर, अल्पना पचोरी आ संध्या सुमन वगैरह शामिल बाड़े. शूटिंग १५ अप्रेल तक चले वाला बा.


देश दुनिया के खबर भोजपुरी में (सोमार, 30 मार्च 2015) – टटका खबर\nMar 30, 2015 News in Bhojpuri, परचा लीक, भारत रत्न, भोजपुरी में खबर., मालवीय, सिंगापुर\n(अतवार, 29 मार्च के खबर)\nयूपी पीसीएस परीक्षा के परचा लीक हो गइला का बावजूद पूरा राज्य में परीक्षा करा लिहल गइल. लीक के जाँच करे खातिर स्पेशल टास्क फोर्स के लगावल गइल बा. शुरूआती जाँच में तीन जने के गिरफ्तार कइल गइल बा आ कई जने के मोबाइल सर्विलांस पर डालल गइल बा. हालांकि आयोग के सचिव रिजवानुर्रहमान एह बात से इंकार कइले बाड़न कि परचा लीक हो गइल रहुवे.\nपीसीएस परचा लीक होखे का खबर का बाद आजमगढ़ आ बनारस में परीक्षार्थियन के बवाल करे के खबर बा बाकिर कतहीं से परीक्षा वहिष्कार के खबर नइखे.\nजम्मू-कश्मीर एक बेर फेरू बाढ़ का चपेटा में आ गइल बा. भारी बरखा का चलते राज्य में श्रीनगर समेत अनेके जगहा बाढ़ के अनेसा हो गइल बा. लोग दुआ करत बा कि बरखा जल्दी बंद होखो. जम्मू श्रीनगर राजमार्ग के बंद क दिहल गइल बा.\nविश्व कप का फाइनल में आस्ट्रेलिया बहुते आराम से पाँचवा बेर खिताब जीत लिहलसि. न्यूजीलैण्ड के टीम महज 183 रन बना के आउट हो गइल रहे जवना निशान के आस्ट्रेलिया के टीम तीन विकेट का नुकसान पर चौंतीसवा ओवर में पार कर लिहलसि.\nयूपी सरकार पुलिस खातिर एक हजार नया गाड़ी खरीदले बिया आ अब गँवई इलाका के हर थाना पर दू दू गो गाड़ी रहीहें सँ जेहसे कि कवनो जगहा पर पुलिस जल्दी से पहुँच सकी. जल्दिए हर थाना पर एफ आई आर लिखावे के आनलाइन सुविधा दे दिहल जाई.\nलोकपाल के माँग करे वाली आआपा गोल के आपने लोकपाल बरदाश्त ना भइले त उनुका के हटा दिहल गइल बा आ अब अरविन्द केजरीवाल का इशारा पर चले वालन के लोकपाल कमिटी के सदस्य बना दिहल गइल बा. गोल के सगरी कमिटियन से अरविन्द विरोधी नेतवन के हटा दिहल गइल बा. एह बीच कुमार विश्वास का बारे में एगो चरचा गरम बा कि अमेठी चुनाव का दौरान ऊ एगो वोलंटियर संगे सूतत घरी पकड़ा गइल रहलन आ पकड़ले रही उनुके मेहरारू. ओह समय एह बात के गोल दबा दिहले रहुवे बाकिर अब तरह तरह के चरचा गरम बा.\nशुक का दिने आइल आन्ही में बलिया जिला के मनियर दियरा में एगो मँड़ई गिरला से पूरा परिवार घवाहिल हो गइल. मरद मेहरारू के इलाज अस्पताल में होखत बा बाकिर ओह आदमी के बूढ़ महतारी आ लड़िका एह हादसा में मर गइले.\nमऊ के गाजीपुर तिराहा का लगे यूनियन बैंक के शाखा में आग लगला का चलते कंप्यूटर, इलेक्ट्रानिक बोर्ड समेत बहुते चीझु राख हो गइल. आग अतवार का भोर में लागल रहुवे.\nजदयू अध्यक्ष शरद यादव के दावा बा कि जनता परिवार के बिखरल कुनबा के एकजुट करे के कवायद राह के सगरी काँट साफ क दिहले बा आ अब जल्दिए विलय के औपचारिक एलान हो जाई. चूंकि एह घरी सबले अधिका सांसद सपा के मुलायम सिंह के बाड़े एहसे नयका बने वाला दल के अध्यक्षो मुलायमे सिंह के बनावल जाई. संजोग से सगरी सपा सांसद मुलायम सिंह के परिवारे के लोग ह आ राजद मुखिया लालू से अब उनकर नाता जुड़ गइल बा जब मुलायम के भतीजा लालू के समधी बन गइल बाड़े. देखल जाव कि एह खेल में नीतीश के नाव कवना घाटे लागत बा.\nइंदौर के एगो जैन समारोह में आइल केन्द्रीय गृह मंत्री राजनाथ सिंह कहलन कि सरकार कोशिश करत बिया कि देश भर में गोहत्या का खिलाफ कानून लागू करावल जा सके. सरकार एह बारे में सर्वानुमति बनावे के कोशिश करी.\nसिंगापुर के संस्थापक नेता ली कुआन के अंतिम संस्कार में भारत के पीएम नरेन्द्र मोदी शामिल भइलन. कहलन कि सिंगापुर के सहयोग भारत ला बहुते खास बा. एह दौरान मोदी के मुलाकार इजरायल के राष्ट्रपति रुवेन रिवलिन से भइल जे उनका के इजरायल आवे के नेवता प्रधानमंत्री बेंजामिन नेतन्याहू का ओर से दिहलन. अउरिओ कई एक देश के नेता लोग से मोदी के मुलाकात भइल एह मौका पर.\nजर्मनी के हवाई जहाज के गिरा के डेढ़ सौ लोग के जान लेबे का साथे आपनो जान देबे वाला कोपायलट कुछ दिन पहिलहीं मुसलमान बन गइल रहुवे आ आपन नाम मोहम्मद अता राख लिहले रहुवे.\nसऊदी अरब के अगुवई वाला हवाई हमला से यमन में करीब डेढ़ दर्जन बागियन के मार गिरावल गइल. भारत यमन से अपना नागरिकन के जल्दी से जल्दी निकल भागे के कहले बा आ इंतजाम में लागल बा कि सगरी हिन्दुस्तानियन के सकुशल निकाल लिहल जाव यमन से.\nअमेरिका के कैलिफोर्निया के एगो वैज्ञानिक समूह अइसन दवाई बनवले बा जवना के आँख में डलला का बाद अन्हारो में लउके लागी. अबहीं तक के जाँच में एकर कवनो खतरनाक साईड इफेक्ट नइखे मिलल.\nपटना में विद्यार्थियन पर भइल पुलिस लाठी चार्ज का खिलाफ अखिल भारतीय विद्यार्थी परिषद सोमार का दिने बिहार बंद के एलान कइले बा. कई दिन से पटना में धरना दिहला का बाद नियोजित शिक्षक संघो एह दिन बिहार बंद करे के एलान कइले बावे.\nदिल्ली के नजफगढ़ से इनेलो के विधायक रहल भरत सिंह के अतवार का रात गोली मार के मुआ दिहल गइल. भरत सिंह एगो बाहुबली के भाई रहलन आ पुलिस के अनेसा बा कि गैंगवार में उनकर हत्या भइल बा.\nसोमार का दिने महान शिक्षाविद आ काशी हिंदू विश्वविद्यालय के संस्थापक पंडित मदन मोहन मालवीय जी के मरणोपरांत भारत रत्न से सम्मानित करीहें राष्ट्रपति प्रणब मुखर्जी. सम्मान मालवीय जी के परिवार के दिहल जाई.


तोहरे बिना भी का जीना – Anjoria\nतोहरे बिना भी का जीना\nकृष्णा इंटरटेनमेंट के बैनर में बनल फिल्म “तोहरे बिना भी का जीना” प्रेम कहानी आ एक्शन आधारित फिल्म हउवे. नायक कृष्णा (संजय यादव) नायिका राधा (लवी रोहतगी) से प्यार करत बा. राधा के चाचा (रतन) आ उनकर दोस्त सूरज सिंह (कुणाल सिंह) नइखन चाहत कि कृष्णा राधा के मिलन होखो. ओने सुरज सिंह के बहिन मीरा (अनारा गुप्ता) के प्यार श्याम से बा. अपना प्यार का जज्बा में ऊ सूरज सिंह से बगावत कर देत बिया. एह फिल्म में एक से बढ़ के एक जबरदस्त एक्शन सीन बा.\nफिल्म के निर्माता जय प्रकाश यादव, निर्देशक मनोज एस तोमर, संगीतकार राज इंद्र राज, गीतकार पवन मिश्रा, नृत्य निर्देशक ज्ञान सिंह अउर मीरा, एक्शन जीतू सिंह आ कैमरा मैन जयंत घोष हउवें. मुख्य कलाकारन में कुणाल सिंह, संजय यादव, अनारा गुप्ता, लवी रोहतगी, परी सिंहानिया, रतन कुमार, गोपाल राय, साहुल यादव, सुनील आ एहसान खान शामिल बाड़े.


चोर मचाए हल्ला – कहलसि कि अपना मर्जी से चली – टटका खबर\nनयी दिल्ली, 30 अप्रैल. चारा घोटाला में जेल के सजा भुगतत लालू प्रसाद के एम्स के सेवा अतना नीक लागल बा कि ऊ अस्पताल छोड़े के नइखन चाहत. अस्पताल के कहना बा कि लालू प्रसाद के तबियत में सुधार हो गइल बा आ अब ऊ राँची का अस्पताल में आगे के इलाज करा सकेलें.\nबाकिर अस्पताल के पाँच सितारा होटल समुझ बइठल घोटालाबाज लालू चाहत नइखन कि ओकरा के छोड़ के कहीं अउर जासु. असल में एही बहाने लालू देश के राजनीति के केन्द्र में बनल रहे के सहुलियत लीहल चाहत रहलन आ ओकरा के अपना राजनीतिक बइठका ला दालान बना लीहल चाहत बाड़न.\nआजु दिन में चारा घोटाला के जेल काटत लालू से भेंट करे एगो घोटाला के मामिला में जमानत पर चलत राहुलो अउलन आ ओकरा बाद लालू के अईंठन अउर बढ़ गइल आ बाद में लालू के गुर्गा एम्स में तोड़ फोड़ क दीहलन.\nसवाल उठत बा कि लालू के का हक बा कि ऊ तय करीहें कि ऊ कवना अस्पताल में आपन इलाज करवइहें.\nलालू के दादागिरी के दिन अब पूरा हो जाए के चाहीं. बुझात बा कि रसरी जर गइल बा बाकिर राखो में अईंठन ओही तरह मौजूद बा. खैर लालू के अस्पतताल से हटा दीहल गइल बा आ अब उनुका के रेलगाड़ी से राँची ले जाइल जा रहल बा.


There wasalot of rain in Ashadh but farmers and meteorologists are still not happy Bhojpuri: बीतत आषाढ़ में भइल धाराधार बरखा, लेकिन खुश नइखे किसान लोग!– News18 Hindi\nBhojpuri: बीतत आषाढ़ में भइल धाराधार बरखा, लेकिन खुश नइखे किसान लोग!\nबारिश त भइल, लेकिन मौसम विभाग आ किसान लोग अबहियों एह बरखा से खुश नइखन. काहें कि धनखेती लायक अबहियो पूरा पानी नइखे बरसल. हालांकि उमेदि लागि गइल बा. घाघ के जमाना ले कम से कम एह बेरि बरखा ठीके भइल बा.\nLast Updated : July 21, 2021, 16:30 IST\nदेरी भले भइल, बाकिर आषाढ़ बीतत-बीतत के मेह धाराधार बरसि गइले. मौसम विभाग आ किसान लोग अबहियों एह बरखा से खुश नइखन. काहें कि धनखेती लायक अबहियो पूरा पानी नइखे बरसल. हालांकि उमेदि लागि गइल बा. घाघ के जमाना ले कम से कम एह बेरि बरखा ठीके भइल बा. घाघ कवि के एक साल लागत रहे कि परदेसहीं जाएके परि बाल-बाचा के पेट पाले खातिर पुरूब देस खातिर ऊ निकलियो गइल रहले कि उनुकर नजरि पुरूब दिसा के ओरि गइल. आसमान में करिया बादरि छा गइल रहे. उनुका आभास हो गइल कि थोरहिं देरि में बरखा हो सकेला. आपन जातरा ऊ टालि दिहले. बरखा बाजे लागल. तब उनुका जबान से निकलल रहे, पुरूब जात मोहिं पुरूबा राखा.\nबीतत आषाढ़ में बरखा भइला से एहू के उमेदि बढ़ि गइल बा कि गोर-गोर बाहिं में हरियर चूड़ी सजी. पिछुआरि वाला नीमि के फेंड़ पर झुलुहा लागि. नाया ससुरा गइल धिया भी आस कइ सकेली कि उनुका नइहर जाए के मिली.\nबाकिर सबके भागि एके नीयर नइखे. केहू-केहू के माई-बाबूजी अब नइखन. या त दुनिये में नइखन भा परदेस चलि गइल बाड़े. अइसना में एगो नवोढ़ा के नइहर से तीजि के मिठाई आइल बा, एह मिठाई के देखि के उनुका मायका के यादि आवता. एह यादि में माई-बाबूजी के ना रहला के हूक कतना गहरा बा, एह लोकगीत से समझीं.\nनइहर से आइल बा मिठाई पिया\nगइनीं दुबराइ पिया ना\nबाबा रहिते हमार, खबरि लिहिते बार-बार\nबिना माई के कइसन बिदाई पिया\nगइनीं दुबराई पिया ना\nपिया छूटे रोआई पिया ना\nभोजपुरिया समाज के पीढ़ियन से बड़ समस्या से जूझे के आदति बा. रोजी-रोजगार के मजबूरी से भोजपुरिहा जवान के परदेसी कमासुत बने के परत रहल बा. गरमी के दिन में परदेसी कमासुत गांवे लवटि आवत रहल हा. चैत में दंवरी के बाद घरे आइल अनाज-पानी के दम पर बेटा-बेटी के बियाह-सादी, मुंडन-जनेव के लगन गरमिये में होत रहल हा. परदेसी कमासुत एही वजहि से गरमि में छुट्टी लेत रहल हा लोग. छुट्टी में तीन गो काम निबटावत रहल हा लोग. पास-पड़ोस, हितई-नतई के सादी-बियाह, मुंडन-जनेव में शिरकत कइल आ चइत के कटनी में गिरहथ बाबू जी के मदद आ फेरू जनेरा-धान के बोवाई-रोपाई करावल. एकरा बाद जइसहीं आषाढ़-सावन बरसे लागत रहल हा, परदेसी कमासुत परदेस के मुंह कइ लेत रहल हा लोग. एह परंपरा में अबहुं बदलाव नइखे भइल.\nघर के बेटा जहिया परदेस खातिर निकले लागेला,ओह दिन के नजारा बेहद मार्मिक रहेला. आंगन के किनारे वाला कोठरी के अधखुला पल्ला से पीछे से दूगो सून आंखि परदेसी के जात देखत रहि जाले. आंगाना में चारि गो आंखि धाराधार बहि रहलि होले, ऊ आंखि होले माई आ बहिना के. परदेसी के हालत तब बहुते अजीब होला. ओकरा मरद के नाते ई देखावे के परेला कि ओकरा आंखि में लोर नइखे, केवाड़ी के पीछे खाड़ आपाना कनिया से मिले के भी चाहत होला. बाकिर बाबूजी उहवें खाड़ा रहेले, एह लेहाज ऊ कनिया के ओरि देखियो ना पावेला. कबो नजरि बचा के धीरे से खालि देखि लेला. अइसना में कठकरेज के भी लोर ना बहरियाई, अइसन होइये ना सकेला.\nहर बेरि केवाड़ी के पल्ला के पीछे खाड़ कनिया के एकही इच्छा होला, कम से कम एह सावन में पिया परदेस मति जासु. ओकर ई चाहत अइसे फूटि पड़ेला,\nअसों के सावन सइयां घरहिं रह,\nघरहिं रह ननदी के भाई.\nसांप छोड़ेला आपन केंचुलि,\nगंगा छोड़ेलि अरारि.\nहाय रे भोजपुरी माटी के मजबूरी, केहू-ए-केहू के ई चाहति पूरा हो पावेला.\nआ जेकर पिया घरे रहि गइले, जेकरा घरे आताना खेती-बारी बा कि ओकरा परदेस जाए के मजबूरी नइखे, उनुकर बातिए मत पूछीं. फेरू त ऊ आपन कलाई सजावे लागेली. सावन से मेंहदी के भी गहरा नाता बा. अइसना में ऊ आपाना पिया से मेंहदी के इसरार करे लागतारी,\nपिया मेंहदी लियाइ द मोतीझील से\nजाके साइकिल से\nसावन अब आवहिं लागल बा. सावन के इंतजार खाली सौंदर्य या प्यार खातिरे नइखे होत. भारतीय लोकचेतना गहराई से पर्यावरण से भी जुड़ल रहलि बिया. रऊंआ यादि होइ निबउरी, नीमि के फर. ऊ सावने में पाकेले. जवना से किरावना मारे वाला तेल निकालल जाला, खेती खातिर जैविक खाद आ कीटनाशक बनेला, दवाई बनेला. निबउरी आ सावन के एह नाता के भी लोकचेतना आपाना तरीका से यादि करतिया,\nकांचे नीमि के निबउरी , सावन जल्दी अइयो रे\nसावन आवहिं वाला बा, ओकरा बाद कजरी के गूंजल स्वाभाविके बा. राधा रानी के झुलुहा खेले के मोका आवहिं वाला बा. अइसना में ई कजरी ना गूंजी त अचरजे होई,\nरिमझिम बरसे पनिया, झूले राधारनिया ए हरी\nघिर आए घुमड़ घन कारे\nपड़े रिमझिम बूंद फुहारे\nहरे रामा चमकि रही दामिनिया\nझूले राधा रनिया ए हरी


टटका खबर (बियफे, 19 जनवरी 2012) – टटका खबर\n(19 जनवरी का दिने दिल्ली में द ट्रिब्यून 130 ईयर्स किताब के विमोचन कइलन प्रधानमंत्री मनमोहन सिंह. )\nमधुबनी जिला में चार अरब उनतीस करोड़ के कई गो योजना के शिलान्यास कइलन नीतीश कुमार.\nपिछला पाँच साल में चार सौ तिरसठ लोग घूस लेते घरी पकड़ाइल.\nमनरेगा के आधा रुपिया ग्राम पंचायतन का मार्फत खरचा करे के फैसला कइलसि सरकार.\nसारण के कोपा थाना के बसडीला इलाका में एगो नौजवना के लाश गाछी पर लटकल मिलल.\nलघु उद्योग मंत्री चंद्रदेव यादव के मंत्रीमण्डल से निकालल गइल. उनुका पर आरोप बा कि ऊ दु जगहा से तनखाह लेत रहले.\nराहुल गाँधी उमा भारती के बुंदेलखंड से बाहर के बतवलन त उमा कहली कि अपना माई के देखऽ जे इटली से आके हिन्दुस्तान में चुनाव लड़त बाड़ी. उमा भारती कहली कि यूपी चुनाव में ऊ फेर दिग्विजय सिंह के धुरा चटा दीहें, राहुल त दिग्विजय सिंह के चेले हउवें.\nबांदा में बाबा रामदेव समर्थकन के नारे बाजी से अँउजा के राहुल गाँधी मंच छोड़ के चल दिहले. रामदेव समर्थक राहुल गाँधी से करिया धन पर कहे के कहत रहले.\nभाजपा प्रदेश अध्यक्ष सूर्य प्रताप शाही के दावा बा कि भाजपा राज्य में बहुमत वाली सरकार बनाई.\nएनआरएचएम घोटाला में बियफे का दिने राज्य के 25 से अधिका जगहन पर सीबीआई छापा मरलसि.\nलालजी टंडन के कहना बा कि राज्य के मुख्यमंत्री बने के सपना ऊ कहियो ना देखले आ हमेशा दोसरे के मुख्यमंत्री बनवावत आइल बाड़न.\nप्रधानमंत्री मनमोहन सिंह कहलन कि मीडिया पर सेंसरशिप लगावल कवनो समाधान नइखे. मीडिया के अपने आपन सीमा आ जिम्मेदारी तय करे के चाहीं.\nलोकायुक्त विवाद में गुजरात सरकार सुप्रीम कोर्ट में याचिका लगवलसि.\nसेना प्रमुख के उमिर से जुड़ल विवाद के बहुते संवेदनशील मसला बतावत प्रधानमंत्री ओह पर कुछ कहे से इंकार कर दिहलन. ओने आजु सेना प्रमुख रक्षा राज्यमंत्री से भेंट कइलन.\nपूर्वोत्तर के राज्य केन्द्र सरकार से उद्योग आ पर्यटन खातिर खास पैकेज मँगले.\nएनडीटीवी के पत्रकार पंकज पचौरी बियफे का दिने प्रधानमंत्री के संचार सलाहकार बन गइले. एकरा थोड़िका देर बाद वरिष्ठ पत्रकार हरीश खरे प्रधानमंत्री के मीडिया सलाहकार से इस्तीफा दे दिहलन बाकिर ओकर कवनो कारण ना बतवलन. कहलन कि वापिस पत्रकारिता में लवटल चाहत बाड़े.\nममता सरकार महिला कर्मचारियन के अब बच्चा पाले पोसे खातिर पूरा दू साल के मातृत्व अवकाश दीहि.\nराष्ट्रमण्डल खेल आयोजन में घोटाला के आरोपी सुरेश कलमाडी आठ महीना जेल में रहला का बाद आजु दिल्ली उच्च न्यायालय से मिलल जमानत का बाद बाहर निकल अइले. हो सकेला कि ऊ फेर से इंडियन ओलम्पिक एसोसिएशन के अध्यक्ष बना दिहल जासु.\nहिमाचल प्रदेश के चंबा में हिमस्खलन से5लोग के मौत हो गइल.\nआंध्र प्रदेश में अलग तेलंगाना राज्य के समर्थन में भाजपा के ‘तेलंगाना पोरु यात्रा’ के आजु बियफे का दिने पार्टी अध्यक्ष नितिन गडकरी हरियर झंडी देखा के रवाना कइले.\nरामदेव पर टिप्पणी कइला खातिर दिग्विजय सिंह का खिलाफ धनबाद में मुकदमा दायर भइल.\nराजस्थान में विद्यार्थियन के हस्तलिपि सुधारे खातिर सरकार पाँचवी क्लास ले पेंसिल के जरूरी बना दिहलसि. अब ऊ लोग पेन के इस्तेमाल ना कर सकी.\nममता बनर्जी नइखी मानत कि किसान करजा में डूबला का चलते जान देत बाड़न.\nभाजपा आजु सवाल उठवलसि कि जम्मू काश्मीर के सरकार में शामिल कांग्रेस बतावे कि काश्मीरी पंडित कब ले काश्मीर घाटी में वापिस लवट पइहे.\nदिल्ली हाई कोर्ट में बियफे का दिने गूगल आ फेसबुक के याचिका पर सुनवाई टार दिहल गइल.\nखराब मौसम का चलते पंजाब में मोगा का रैली में ना पहुंच पवली सोनिया गाँधी.\nदलाई लामा चिकित्सा जांच खातिर हिमाचल प्रदेश के धर्मशाला से दिल्ली खातिर रवाना भइले.\nइटली का किनारे डूबल क्रूज कोस्टा कॉन्कोर्डिया से बचावल 200 से अधिका भारतीयन में से 17 जने बियफे का दिने देश लवटि अइलन।\nओडिशा सामूहिक बलात्कार मामिला में विपक्ष के आरोप का चलते कृषि मंत्री प्रदीप महारथी इस्तीफा दिहले.\nत्रिपुरा में बांग्लादेशी निवेश के स्वागत कइले ओहिजा के मुख्यमंत्री मानिक सरकार.\nभारत के विदेश मंत्री एस एम कृष्णा श्रीलंका में भारत सरकार के मदद से बने वाली रेल परियोजना के उद्घाटन कइलन.\nमप्र में एगो आबकारी अधिकारी का लगे दस करोड़ के संपत्ति मिलल.\nपाकिस्तान के प्रधानमंत्री यूसुफ रजा गिलानी आजु ओहिजा के सुप्रीम कोर्ट में हाजिर भइलन आ राष्ट्रपति जरदारी का खिलाफ केस ना खोलवावे के अपना फैसला के बचाव कइलन. अदालत आजु कवनो फैसला ना दिहलसि.\nबांग्लादेश में तख्ता पलट के कोशिश बियफे का दिने नाकाम कर दिहल गइल आ मुस्लिम अतिवादी अधिकारियन के गिरफ्तार कर लिहल गइल.\nमुशर्रफ टार दिहले पाकिस्तान लवटे के आपन प्लान.\nभारत के विदेशी व्यापार मार्च अंत ले 750 अरब डॉलर के हो जाई.\nबैंक चाहत बाड़े कि सरकार कर मुक्त इंफ्रा बांड जारी करे के अनुमति देव.\nहीरो मोटोकॉर्प के शुद्ध लाभ 43 फीसदी बढ़ल.\nफिक्की के नयका अध्यक्ष बनलन कनोरिया केमिकल्स एंड इंडस्ट्रीज के अध्यक्ष आ प्रबंध निदेशक आर.वी. कनोरिया.\nअमेरिका के कैमरा कम्पनी ईस्टमैन कोडक बियफे का दिने दीवालिया होखे खातिर दरखास्त दिहलसि.\nरिलायंस कैपिटल के कम्पनी में निप्पॉन लाइफ पूंजी लगाई. निप्पान रिलायंस कैपिटल के छब्बीस फीसदी हिस्सा उनतीस करोड़ डॉलर में खरीदे वाली बिया.\nबजाज ऑटो के शुद्ध लाभ 19 फीसदी बढ़ल.\nएचडीएफसी बैंक के शुद्ध लाभ 31.2 फीसदी बढ़ल.\nशेयर बाजार में बियफे का दिने तेजी आइल आ सेंसेक्स 192 अंक ऊपर बंद भइल.\nखाद्यान्न महंगाई लगातार तीन हफ्ता से नकारात्मक वृद्धि पर बा. माने कि महँगाई लगातार घटल जात बा.\nओपराह विनफ्रे बियफे का दिने ताजमहल देखली.\nबॉलीवुड अभिनेता संजय दत्त के कहना बा कि करण जौहर के फिल्म ‘अग्निपथ’ में खलनायक कांचा चीना के किरदार करे खातिर ऊ हॉलीवुड फिल्म ‘बैटमैन’ में जैक निकोल्सन के जोकर के किरदार से प्रेरणा लिहलन.\nअभिषेक बच्चन मध्य प्रदेश पर्यटन के ब्रांड एम्बेसडर बन सकेले.\nगोवा के मशहूर ऑर्केस्ट्रा कलाकार एंथनी गोंसाल्विस के निधन पर शोक जतवले फिल्म ‘अमर अकबर एंथनी’ में ‘एंथनी गोंसाल्विस’ के किरदार करे वाला अमिताभ बच्चन.\nकुछ लोग पेंटिंग करेला, कुछ गाना गावेला. ओइसहीं मनोज बाजपेयी अपना के अभिनय करे खातिर पैदा भइल बतवले.\nविवेक ओबेराय के अफसोस बा कि ऊ फिल्म ‘शैतान’ में अभिनय काहे ना कइलन.\nपोर्न स्टार सन्नी लियोने होखीहे महेश भट्ट के फिल्म ‘जिस्म-2’ के नायिका.\nमलयालम फिल्म ‘आदमिंते मकान अबु’ साल 2011 के ऑस्कर पुरस्कार खातिर सर्वश्रेष्ठ विदेशी फिल्म नामांकन में जगह ना बना पवलसि.\nबीसीसीआई अध्यक्ष एन श्रीनिवासन अबहियो मानत बाड़े कि भारत के क्रिकेट टीम केहु के हरा सकेले. बस बढ़िया संयोग नइखे बइठत.\nभारत के दिग्गज टेनिस स्टार महेश भूपति बियफे का दिने अखिल भारतीय टेनिस संघ के आलोचना करत कहले कि संघ के नीति जोड़ी बनावे का मामिला में बहुते खराब बा.\nश्रीलंका टीम से कप्तान तिलकरत्ने दिलशान, कोच ज्यौफ मार्श आ दिलीप मेंडिस के अध्यक्षता वाली चयन समिति के छुट्टी तय मानल जात बा.\nदुबई टेस्ट में पाकिस्तान इंग्लैंड के 10 विकेट से हरा दिहलसि.\nआस्ट्रेलियन ओपन में सानिया मिर्जा दुसरका दौर में चहुँपली.\nरणजी ट्रॉफी मैच में विनीत सक्सेना के शतक से राजस्थान मजबूत स्थिति में. बिना कवनो विकेट गँववले 221 रन बनवलसि,\nबिग बैश लीग मैच में मेलबर्न स्टार्स एडिलेड स्ट्राइकर्स के6विकेट से हरवलसि.


कुर्सी का मोह में चिपकल एगो बेहाया भीष्म पितामह – Anjoria\nफरवरी 19, 2011 कठपुतली, घोटाला\nमहाभारत के कहानी में एगो भीष्म पितामह रहले जिनका चरित्र में दोसर दोष ना रहे सिवाय एह बात के कि ऊ सत्ता पक्ष का साथे रहले आ अपना आँखि का सोझा सबकुछ गलत होत देखत रहले. ना त ऊ ओह चरित्रहीन सत्ताधारियन के साथ छोड़ले ना कबो साँच के साथ दिहले. उनुका आँखि का सोझा द्रोपदी के चीर हरण होत रहल आ ऊ टुकुर टुकुर देखत रहले.\nवइसनके एगो भीष्म पितामह फेर एह “महा” भारत का छाती पर सवार बा. सब कुछ ओकरा आँखि का सोझा, ओकरा मौन सहमति से होत रहल, देश रुपी द्रौपदी के चीर हरण होत रहल बाकिर ऊ कुछ ना कहलसि. अबहियो आपन दोष नकारत बा ऊ. ओकरो भीष्म पितामह का तरह इच्छा मृत्यु के वरदान सत्ता पक्ष का बहुमत आ महारानी के चालाकी का रुप में मिलल बा. ऊ गद्दी छोड़े के तइयार नइखे. कहले बा कि कुर्सी ना छोड़ब. जब ले मौका मिली तब ले एह पर बइठल रहब. जबले महारानी भा देश के जनता ओकरा के गरदन पकड़ि के उतार ना फेंकी. एक से बढ़ के एक घोटाला ओकरा शासन में हो रहल बा, कुछ सामने आ चुकल बा कुछ बाद में आई बाकिर ऊ कवनो गोह का तरह कुर्सी के कस के पकड़ले बा.\nअब ई हमनी पर बा कि हमनी का का फैसला लेत बानी जा. एह कहला में कवनो दम नइखे कि दोसरो तरफ केहू दूध के धोवल नइखे. केहू नइखे त खोजे के पड़ी बाकिर एह मुँहदुब्बर, अपने कहना मुताबिक लाचार आ मजबूर, एगो दागी के दोसरा के दाग के जाँच करावे वाला कुर्सी पर बइठावे वाला, महारानी के कठपुतली भीष्म पितामह जबले अपना कुर्सी पर बइठल रही ओतना दिन ले देशो मजबूर आ लाचार बनल रही. कबले मजबूर रहल जाई हमनी का ?\nअब रउरा पूछत होखब कि हम ओह भीष्म पितामह के नाम काहे नइखी लेत ? एहसे कि जे ओह लायक बा ओकरा पता बा कि हम केकरा बारे में कहत बानी. आ जे नइखे जानत ओकरा के बतवलो से कवनो फायदा नइखे.\nअरधो कहे त सर्वो बूझे, सर्वो कहे त बरधो बूझे !


टटका खबर, शनि, ८ मई – Anjoria\nMay 8, 2010 OmPrakash Singh खबर 0\nभई गति साँप छूछून्दर की रे\nएगो कहावत हऽ भई गति साँप छूछू्न्दर की, उगिलत आन्हर निगलत कोढ़ी. दुविधा पर कहल ई कहावत आजुकला्ह झारखण्ड भाजपा पर सटीक बइठत बा. शिबू संप्रग सरकार का पक्ष में मतदान कइलें त संप्रग सरकार त बाच गइल, शिबू का सरकार पर खकतरा आ गइल. भाजपा समर्थन वापसी के एलान कर दिहलस. शिबू के सरकार बनवले राखे खातिर कांग्रेस का तरफ से अमंजस देख शिबू हथियार डाल दिहलन आ हेमन्त सोरेन भाजपा के आपन मुख्यमंत्री चुने के कह दिहलन. भाजपा आज तक मुख्यमंत्री ना चुन पवलसि बाकिर झामुमो का तरफ से नया नया शर्त लादल जा रहल बा. अब कहल जात बा कि मुख्यमंत्री का बाद भाजपा के कवनो मंत्री ना रही. अबहीं चार गो मंत्री बाड़े. कहता लोग कि झामुमो के विधायकन के समुझावे खातिर बेसी मंत्री पद के जरुरत बा. बड़ बड़ महारथी लोग चक्रव्यूह भेदे में लागल बाड़न. देखल जाव कवन नतीजा निकलत बा.\nमेडिकल डेण्टल कालेजन के आधा पीजी सीट सरकारी होखी\nराज्य के निजी मेडिकल आ डेण्तल कालेजन के आधा स्नातकोत्तर सीट सरकार द्वारा अधिसूचित सक्षम अधिकारी का माध्यम से आ आधा सीट प्रबन्धन अपना तरीका से भरीहें. अब ले कुल्हि सीट प्रबन्धने का लगे रहल ह. अब सरकार का कोटा में आइल सीट पर प्रतियोगिता का माध्यम से आइल विद्यार्थियन के प्रवेश दिहल जाई.\nमेरिट से चुनाइल चाहे त आरक्षित कोटा माँग सकेला\nकेन्द्रीय लोक सेवा आयोग का सिविल परीक्षा में मेरिटो का बल पर आरक्षण के उपभोग करे वाला जाति के उम्मीदवार आरक्षित कोटा पर दावा कर सकेला. सुप्रीम कोर्ट एह बात के सही ठहरवले बा. मद्रास हाई कोर्ट एकरा के गलत कहले रहे. एह फैसला से आरक्षण के लाभ उठावे वाला कम मेरिट के उम्मीदवारन के नुकसान होखी काहे कि मेरिट पर चुनाइल उम्मीदवार कोटा के एगो सीट कम कर दी आ मेरिट का चलते सबसे बेहतर जगहो पा ली. हालांकि नैसर्गिक न्याय का मुताबिक कोर्ट के फैसला सही बा. आरक्षण के हकदार आदमी के बस एह बात पर ओह लाभ से वंचित ना कइल जा सके कि ओकरा लगे मेरिट बा!\nशीला दीक्षित के जान से मारे के धमकी मिलल\nदिल्ली के मुख्यमंत्री शीला दीक्षित के काल्हु कवनो आदमी फोन कर के धमकी दिहलस कि ऊ शीला के ७२ घंटा का भीतर जान से मार दीहि. एह कॉल का बाद शीला दीक्षित के सुरक्षा बढ़ा दिहल गइल बा आ अब उनका से मिले वाला लोग के गहन जाँच कइल जा रहल बा. एह धमकी का बावजूद मुख्यमंत्री रोज का तरह अपना काम में लागल रहली आ उनकर कवनो कार्यक्रम रद्द नइखे भइल.\nजाति आधारित जनगणना करावे पर सरकार बुझात बिया\nलालू आ मुलायम जइसन अपना समर्थकन के संप्रग सरकार नाराज कइल नइखे चाहत एहसे ऊ संकेत दिहले बिया कि जाति आधारित जनगणना हो सकेले आ एह पर विचार कइल जाई. जानकार लोगन के कहनाम बा कि सरकार के ई लालीपाप आपन परमाणु जोखिम विधेयक पारित करावे के कोशिश में देखल जाये के चाहीं जवना के संसद में पेश कर दिहल गइल बा आ अब ओकरा पर अगिला सत्र में विचार कइल जाई.\nकनियवो के भाई दुलहवो के भाई\nदुतरफा बात करे वालन पर कहल ई कहावत लालू मुलायम पर फिट बइठत बा जिनका के बझावे खातिर संप्रगो सरकार डोरा डालत बिया आ वामपंथिओ दल नाराज कइल नइखन चाहत. माकपा के सेन्ट्रल कमिटि का बयान में कटौती प्रस्ताव के विरोध करे वाला एह दुनु नेतवन का खिलाफ कुछ नइके कहल गइल जबकि बइठक में एह बात पर जम के बतकुच्चन होखला के खबर बा. माकपा के चुप्पी एह चलते बा कि एह दुनु जने के नाराज कर के ओकरा तीसरका मोर्चा ना बन पाई आ हिन्दी प्रदेशन में माकपा के विस्तारो में बाधा आई..\nइंगलैन्ड के चुनाव परिणाम संसद के त्रिशंकु बना दिहलस\nसरकार चलावत लेबर पार्टी के बहुमत ना मिलल आ कंजरवेटिव पार्टी के कहनाम बा कि जनता लेबर के नकार दिहले बिया आ ओकर मुख्य विपक्षी का नाते कंजरवेटिव पार्टी के सरकार बनावे के मौका मिले के चाहीं. बहुमत जुटावे खातिर लिबरल डेमोक्रेट के पटावे के कोशिश चल रहल बा. ६५० सदस्य वाला हाउस आफ कामन्स में कंजरवेटिव के ३०६ सीट आ लिबरल डेमोक्रेट के ५७ सीट मिलल बा. कंजरवेटिव नेता केमरुन सरकार बनावे के दावा पेश करे वाला बाड़न जबकि चुनाव में दुसरका जगहा आइल लेबरो पार्टी अबही हार नइखे मनले. भारत के संतोष अतने बा कि केहू के सरकार बनो भअरत ब्रिटेन का संबंध जस के तस रही.\nमाओवादियन का खिलाफ जनता सड़क पर उतरल\nजब माओवादियन के हड़ताल से हालात बरदाश्त का बाहर हो चलल त जनता सड़क पर उतर गइल आ कहलस कि अड़तालिस घंटा का भीतर हड़ताल खतम करें माओवादी. बढ़त जनदबाव देख के माओवादी आपन ड़तला वापिस ले लिहलें. एही बीच अमेरिको माओवादियन से हड़ताल खतम करे के कहले रहुवे.\nकाल्हु सबेरे आइल आँधी पानी से पैंतीस से बेसी लोग मरल\nकाल्हु शुक का सबेरे आइल आँधी बरखा में बिहार आ पूर्वांचल दुनु जगहा व्यापक तबाही के खबर बा. बिहार के अलगा अलगा जगहा से कुल मिला के सत्रह आदमी के मौत के खबर बा. जौनपुर बलिया बनारस सोनभद्र वगैरह से करीब सतरह लोग के मरे के खबर बा. काल्हु बुझात रहे कि आसमाने फाट गइल बा. बलिया में वज्रपात, ठनका गिरला, से चार आदमी के मौत हो गइल\nगैस के दाम सरकार तय करी\nमुकेश अंबानी आ अनिल अंबानी का झगड़ा में मुकेश के तरफदारी करे वाली केन्द्र सरकार के काल्हु कोर्ट से समर्थन मिल गइल जब कोर्ट कहलसि कि देश के प्राकृतिक संसाधन देश के संपत्ति ह आ एकर दाम आ इस्तेमाल के अधिकार के अन्तिम फैसला के अधिकार केन्द्र सरकार का पाले बा. एह फैसला से मुकेश के कंपनी का दाम में ७५०० करोड़ के बढ़ोतरी भइल जबकि अनिल के कंपनी का दाम में ९००० करोड़ के गिरावट आ गइल. अगिला कुछ दिन ले ई दौर बरकरार रहे के अनेसा जतावल जा रहल बा.


एटमासफीयर फ्रेंडली बना के धंधा करऽ – Anjoria\nFeb 22, 2013 भोजपुरी, लस्टम पस्टम\nसंसद के बइठक अब शूरू होखेवाला बा. ओही के तइयारी में भाजपो उठक बइठक क रहल बिया. संसद में कइसे सरकार के लुगा लूटल जाव. इ हमनी के लोकतंत्र ह. लेकिन करबऽ का? हमनी का एगो लोकतांत्रिक देश में रहत बानी सन, आ लोकतंत्र के त इहे मजा ह कि व्यक्तिगत अधिकारा के नांव पर जवन मन में आवे करऽ. चाहे संसद मत चले द, चाहे रेल. लोग के तकलीफ होई त ओहसे का. अधिकार के इहे मतलब होला. ई अधिकार सेतिहे नइखे मिलल. एकरा खातिर हमनी के पुरबज लोग ना जाने कतना कुर्बानी दिहल. कतना लोग के जान गइल. सुने के त इहो मिलेला कि केतना लम्पट, लबार आ चोर गिरहकटो ई आजादी मंगला क चलते जेल जाए वाला सर्टिफिकेट ले के अबहुओं पेंशन ले रहल बा लोग. आ आजु काल ई आजादी के बनवले रखला खातिर हमनी के नेता लोग मार पसेना बहावत बा. रात दिन एक कइले बा. चाहे देश के बेशकीमती खनिज के बचावे खातिर ओकरा से आपन घर भर देबे के बात होखो चाहे अउरी कवनो. एही चलते अपना देश के गरीब से गरीब अदमिओ एह आजादी के एंजाय कर रहल बा.\nआजादी के माने होला एजाय कइल. ई चीजे अइसन ह. ना त के कही कि हमनी का आजाद बानी सन आ आजाद देश के बासी हईं सन. हमनी के अधिकार के गारंटी देबे वाला एगो संविधान हमनी का लगे बा. ई बात के त गौरव महसूस करे के चाहीं कि जे लोग झोंपड़ी में रहेला आ लगभग लंगटे घूमेला उहो आजादी के एंजाय कर रहल बा ई देश में. गणतंत्र दिवस के लगभग एक महीना बाद संसद के ना चले देवे के तइयारी में कई गो पार्टी लागल बाड़ी सन. जवना देश में आधा लोग के दू बेरा के रोटी ना भेंटाला ओह लोग के प्रतिनिधि आजादी के नांव पर देश के करोड़ो रुपिया असहीं फूंक दे रहल बा.\nई बात के धेयान दिहब सब कि जब हमनी का गुलाम रहनी सन तब हमनी के मालिक लोग ई करिया लोग के एंटरटेनमेट पर तनिको धेयान ना दिहल. जब आजादी मिलल त ऊ नीड़स जिनिगी में बहार आ गइल. आज अपना देश में एही आजादी के चलते घोटालन के बहार बा. हर स्तर पर घोटाल हो रहल बा. घोटाला करे वाला गुरू घंटाल लोग अइसन बा कि जब उनका मलाई काटे के ना मिले त ऊ लोग एकजुट हो के खाएब ना त खयके बिगाड़ देब वाला हालत कर देला लोग. आज जब लोग, खास कर के नौजवान लोग, कहेला कि काम नइखे मिलत, बेकारी बा. तब बड़ा बेजाँय लागेला. हमार त ई कहल ह कि निराश मत होखीं, आपन धंधा करीं. आजु काल्हु धंधा में बहुते इस्कोप बा. दोकान के ताला तुरला से ले के नकली चायपत्ती बनवला के धंधा ले अनगिनत धंधा बा. दिनो में बा, रातो में बा. बस एतना करीहऽ लोग कि पुलिस आ नेताजी लोग के खेयाल रखीहऽ, ऊ लगो तहार राख ली. एतमासफीयर एकदम फ्रेंडली बनवले रखीहऽ, एक दोसरा के सहयोग से धंधा चल निकली.


प्यार में बागी बनली रानू – Anjoria\nप्यार में आदमी आपन विवेक भुला देला, निमन बाउर, आपन पराया के समुझ प्यार का सोझा छोट हो जाले. भोजपुरी के नयी नवेली अदाकारा रानू पाण्डे का साथे कुछ अइसने भइल बा. भोजपुरी के एक्शन स्टार अजय दीक्षित से दिल लगाके ऊ बागी बन गइल बाड़ी आ अपना प्यार के हर हाल में पावल चाहत बाड़ी. कत्थक नृत्य में पारंगत रानू हाल ही में भोजपुरी फिल्म जगत में डेग धइले बाड़ी आ उनुकर पहिलका फिल्म ह डॉक्टर जे.एन.फिफ्टी सिस प्रोडक्शन अउर ए जे एम फिल्म्स व स्कूल डिविजन के प्रस्तुति फिल्म “बागी” जेकर निर्माता एआर.एस. सरकार, शकील खान आ मंसूर आज़मी हउवें. छोटका परदा के कई शो, जइसे कि रावण , सीआईडी वगैरह में जलवा बिखेर चुकल रानू एह फिल्म में अजय दीक्षित के प्रेमिका बनल बाड़ी. फिल्म में अजय मजदूरन के इन्साफ दिआवे खातिर बागी बनल बाड़े आ रानू के मकसद अपना प्रेमी के हर भूमिका में साथ निभावे के बा.\nरानू बतावत बाड़ी कि बागी भोजपुरी के दोसरा फिलिमन के तरह नइखे काहे कि पहिला बेर कवनो भोजपुरी फिल्म में ईंट भट्ठा पर काम करे वाला मजदूरन के शोषण देखावल गइल बा. बहरहाल लखनऊ के एह शाहजादी खातिर “बागी” सिनेमा के केवाड़ खोल दिहले बा. खाली बागी के यूनिटे के लोग ना बलुक जेही एकर शो रील देखले बा सभे रानू के तारीफ के पुल बान्हत बा. फिल्म के दोसरा खास कलाकारन में विजय खरे, सीमा सिंह, श्रवण कुमार सक्सेना शामिल बाड़े. राज इन्द्र राज के मधुर संगीत से सजल एह फिल्म के गीतकार साहिल सुल्तानपुरी आ पवन मिश्रा हउवें. डॉ. अशोक जैन आ अनीता जैन द्वारा प्रस्तुत फिल्म “बागी” जल्दिये रिलीज होखे वाली बा.


टटका डॉट इन से मंगल, 23 जनवरी 2018 के खबर – टटका खबर\nJan 24, 2018 पद्मावत, भाजपा गठबन्हन, शिव सेना\nबाला साहेब ठाकरे के जन्मदिन पर अपना के कट्टर हिंदूवादी कहे बतावे वाली शिव सेना भाजपा गठबन्हन से अलगा होखे के फैसला कर लिहलसि। अब बाला साहेब के पोता आ उद्धव ठाकरे के बेटा आदित्य ठाकरे का हिसाब से चल करी शिवसेना आ लोकसभा अउर विधान सभा के चुनाव अकेले लड़ी। एह फैसला का बावजूद मौजूदा महाराष्ट्र सरकार आ केंद्र सरकार से बाहर ना निकली शिवसेना आ जब ले कड़ाही में मलाई बा तब ले चाटत रही।\nमध्य प्रदेश आ राजस्थान सरकारन के अर्जी दुत्कारत सुप्रीम कोर्ट कह दिहलसि कि ऊ अपना। फैसला पर दुबारा ना सोची आ ई दुनु राज्य सरकार कानून व्यवस्था बहाल कर में लागसु। जान जाईं कि पद्मावत फिलिम में रानी पद्मावती के चरित्र चित्रण गलत होखला से बहते राजपूत नाराज बाड़ें।\nमैनपुरी से नेता जी आ कन्नौज लोकसभा सीट से हम लड़ब – सोमार का दिने कहलन यूपी के मुख्यमंत्री रहल आ समाजवादी गोल के अध्यक्ष अखिलेश यादव. ओने अपना भतीजा से नाराज अखिलेश के चाचा आपन जनमदिन सोमार का दिने मनावत कहलन कि ऊ मुलायम का साथे रहलन, बाड़ें, आ बनल रहीहें.\nअतवार का राते मिर्जापुर जिला के अहरौरा इलाका के एगो गाँव के मजदूर परिवार के दुसरी क्लास में पढ़े वाली बच्ची से ओकरे पड़ोस में रहे वाला नउवीं क्लास में पढ़े वाला लड़िका जबरिया कुकर्म करि के भाग गइल बा. लईकी का महतारी का शिकायत प केस दर्ज क के पुलिस ओह अनेरिया के खोजत बिया.\nआजमगढ़ मंडल जेल के कैदी रक्षक के कुछ बदमाश सोमार का दिने गोली मार दिहलें. नाजुक हालत में एह कैदी रक्षक के ट्रामा सेंटर में भरती करावल गइल बा.\nसोमार का दिने सासाराम जिला के राजपुर इलाका में सियावक का नियरा पिकअप पलटला से बंदोली गाँव के एगो आदमी के मौत हो गइल.\nबक्सर जिला के डुमराँव का नियरा भइल दू गो आटो रिक्शन का टक्कर में एक आदमी के मौत हो गइल आ आठ जने घवाहिल हो गइल बाड़न.\nबिहार में बिजली विभाग तय कइले बा कि जे हर महीना आपन बिल भुगतान ना करी ओकर लाइन काट दीहल जाई आ जोड़े से पहिले भुगतान का साथे दू सौ रुपिया के जुर्मानो लीहल जाई.


सौभाग्यवती भवऽ – Anjoria\nमई 4, 2022 इंदिरा राय, कथा-गोरखपुर, सरोकारनामा, सौभाग्यवती भव\nअम्मा के सहेलियन के एकाध सिसकी, बहरि बाँस के टिकठी बनावे के ठक-ठक आवाज आ बीच-बीच में ठेठ पूरबी अन्दाज में कुसुमी के “अरे मोर भउजी” के स्वर भीड़ भरल सन्नाटा के भेदत रहल. अम्मा के अँकड़ल गोड़न में महावर लगावत नीरा शायद अपना आँखिन के लिहले रहल. शायद जबरन लोर ढरकावे का कोशिस में. महावर लगल नीरा के आँख लाल टुहठुह अड्हुल के फूल जइसन लउकत रहल. कुसुमी सब कुछ भुलाके नीरा के दुलरवलसि – ‘जा दुलहिन, आँख धो आवऽ, सवेरे से रोअत-रोअत का हाल भइल…”\nतबहिंए केहू पूछल – “सिन्होरा कहाँ बा?”\nदुछत्ता पर राखल कबाड़ वाला लकड़ी के बक्सा में पड़ल अम्मा के सिन्होरा के जानकारी बस हमरे रहल. बचपन में आला में राखल कलावा से बन्हाइल चमकत लाल रंग के सिन्होरा हमरा आँखिन के सटा लेत रहुवे. एक दिन अम्मा के ओह सिन्होरा के बेरहमी से उठा के दुछत्ती पर फेंकत देखले रहीं. बाद में ना जाने कब ओकराहहह कबाड़ का बक्सा में जगह मिल गइल रहुवे. कबाड़ वाला बक्सा में ढेर खोजे के ना पड़ल रहे. समय के मार ओह सिन्होरो के भदरंग बना दिहले रहल. तबले मौसी बाबू जी के बोला ले आइल रहुवे.\n“जीजा जी, अपना हाथ से दिदिया के माङ भर दऽ.“\nबाबू जी के चेहरा तमतमा गइल रहल. काँपत हाथ से सिन्होरा के इर्द-गिर्द चिपकल सेनूर से ऊ अम्मा के माङ भरलन त बरिसन से सून माङ जगमगा गइल. माङ में सेनूर भरल अम्मा ना जाने कब के छोड़ दिहले रहल. केहू कबो टोके त कह देव – सेनूर लगवला से माङ में जलन होखे लागेला.\nलाल चुनरी में लपटाइल प्राण विहीन देह में ना जाने कहवाँ के सौन्दर्य उमड़ पड़ल रहल. वइसे पहिरे ओढ़े के शौकीन रहली अम्मा. कड़कड़ात कलफ के रंगीन सूती साड़ी पहिर के मुँह में पान दबवले जब अपना सहेलियन बीच बइठे त गरिमापूर्ण व्यक्तित्व से अम्मा सबसे अलगा लउके. बाकिर एह बेरा त ऊ बीरबधूटी से दबाइल जूही की मुरझाइल पंखुरी जस लागत रहल.\nबाहर टिकठी तइयार हो गइल रहुवे. अनुपम अम्मा के गोड़ ध के फूट-फूट के रो पड़ल रहे…कैंसर-मौत के सच्चाई, लगातार निचकात यमदूतन के मुखरित पगचाप, अम्मा के पल-पल छीझत देह अउर असह्य पीड़ा झेलत उनका अनथक प्रयास, कतना तराशे वाला अनुभव रहल. एहके हमरा से अधिका के जान सकत रहल? का बाबू जी आ अनुपम जे रोजे निचकात मृत्यु के प्रतीक्षा में उबियइल रहुवे? फेर अब ई रोवल धोवल कइसन? अपना एह बेपनाह ढरकत लोरन का बीच हमार मन अतना क्रूर शल्य चिकित्सक काहे होखल जा रहल बा – का अन्तिम यात्रा के बेरा सगरी राग-द्वेष गर्भगृह में बंद हो जाला. रह जाला विशुद्ध रागात्मक अनुभूति…’बबुआ मत रोवऽ, भउजी भरल पुरल गइलीं, रोवले से उनुकर आतमा के कष्ट होई. कुसुमी लमहर चौड़ा अनुपम के अँकवारि में समेटल चहलसि….\nभरल पूरल शब्द कतना रीता हो जाला जइसे रेत के कस के मुट्ठी में बंद कइल होखे. अँगुरियन के दरारन से कब सगरी रेत निकल जाला पते ना चले आ मुट्ठी भरल पूरल जइसन बन्द रह जाले.\n‘राम नाम सत्य है” टिकठी उठ गइल. अब अम्मा के मुह कबहूं ना देख पाएब, उनुकर छूअन, गंध, आ आवाज से वंचित हो गइला के बात सोचले भर से आवत वेग से फूटत रोआई के दाँत भींचत रोकनी हम – हमरा कुसुमी के लिजलिजी सान्त्वना ना चाहीं. ओकरा ला हमरा मन के एह घिना के उहो बढ़िया से जानेले आ एही से अनुपम आ नीरा पर आपन अधिका प्यार के प्रदर्शन हमरा के देखावत रहेले.\nई कुसुमी एहिजा काहे रहेले ? ओह रात के बाद के दूसरकी रात हम अम्मा से पूछले रहीं. “बुआ” ना कहि के कुसुमी के नाम लेत सुन अम्मा चउँकलि बाकिर अपन सुभाव का चलते हमर के टोकली ना.\nआजु अम्मा के अस्तित्व हमेशा खातिर शून्य में समा जाई बाकिर बचपन के खण्ड-खण्ड चित्र के हरेक फ्रेम में उ जीयतार रहिहें – सुबह सवेरे हाथ में पूजा के टोकरी लिहले, हनुमानगढ़ी जात अम्मा, पड़ोसियन का संगे बइठल चाय पीयत अम्मा, बाबू जी के आफिस से आवे बेरा पलंग पर चादर तान के सूतल अम्मा, हमनी ला कबहीं त घोर आसक्ति आ कबहीं कड़ुवा वितृष्णा.\nगोरखपुर के दखिन पछिम छोर पर राप्ती नदी का किनारे बनल हनुमानगढ़ी मंदिर के विशाल हनुमान मूर्ति से अम्मा के ना जाने कइसन लगाव रहल. नियमित रूप से ऊ ओहिजा जात रही. उनुका साथे ओहिडा गइल हमरा ला रोमांचक अनुभव रहत रहुवे. था। एक त हनुमान जी की मूर्तिए कम रहस्यमयी ना लागल करे आ तवना पर अम्मा के बतावल लोक गाथा कि कइसे एक बेर राप्ती में भयंकर बाढ़ आईल रहे आ बुझाव कि बँधा अब दूटी कि तब टूटा. आ टूटल त पूरा शहरे बह जाई. ओह बिपदा से आशंकित गढ़ी के महन्त के सपना आइल कि – डेराए के बात नइखे. हनुमान जी के गोड़ छूवला का बाद राप्ती आपन धारा समेट लीहें आ वइसने भइबो कइल. अतना शक्तिशाली हईं हनुमान जी कि राप्ती मइया उनुकर चरण पखारे आईल रहे. घर से अधिका दूर नइखे हनुमान गढ़ी, से अम्मा का साथही हम दुनु भाईओ-बहिन ओहिजा पहुँच जाते रहीं आ जतना देर अम्मा पूजा करती हमनी दुनु गढ़ी के बँवारा ओर के छोटका द्वार के सीढ़ियन पर खेलल करीं. सीढ़ी राप्ती के किनारे लो पहुँचा देत रहल. ओह दिन हमनी का खेलत-खेलत नीचे पहुँच गइनी. अनुपम त ओहिजे थथम गइल बाकिर हम दलदली किनारा पर गोड़ दबले-दबले पानी के नियरा पहुँचले रहीं कि गोड़ बिछिला गइल. नदी में नहात चरवाहा बाँह पकड़ के हमरा के उठवलसि आ मन्दिर में ले आके अम्मा के बतवलसि – “आजु त बहिनी डूबिए जइती.”\nअम्मा ना त पुचकरली, ना दुलरली. उलुटे कस के एक चाँटा जड़ दिहली. कादो से सनाइल फ्राक में अपमानित हम ओहिजे मन्दिर के प्रांगण में खाड़ रह गइनी. अनुपम पहिले त हमरा के रिगावत रहे बाकिर अम्मा के आगे बढ़ गइला का बाद ऊ गम्भीर हो गइल, “चल बिट्टो, अम्मा तुझे मनावे थोड़ही अइहें. उनुका त बस मारे आवेला. अबहीं कुसुमी बुआ रहीत त तोरा के गोदी उठा लीत.\nमन्दिर के फाटक का नियरा पहुँच के अम्मा थथमली आ फेरु पीछे मुड़के अइली आ हमार हाथ पकड़ के बुदुदइली – ”मरे के त हमरा चाहीं. तें काहें जान देबे पर पड़ल बारीस.” अम्मा के ई बुदबुदाइल बाति आपन रहस्य लिहले हमरा दिमाग पर टँका गइल. हालांकि उनुका एह बाति के अर्थ बहुत बाद में समुझ में आइल रहे.\nलेकिन ओह बेरा त अम्मा खराब, बहुते खराब लागल रहली. घरे अइला पर जइसन उमेद रहल वइसहीं कुसुमी हमरा के गोदी में उठा लिहले रहल – ओकर ममता भरल बाँहन के आधार पाके हम फूट-फूट के रो पड़ल रहीं.\n“जादा चोंचला करिके एह बचवन के बिगाड़ऽ मत.” अम्मा रूख़ाई से कहले रही त हम अउरी कस के कुसुमी का गोदी में चिपट गइल रहीं. ओह बेरा ऊ हमरा सभले अधिका आपन लागल रहुवे. हम दुनु जुड़वाँ भाई-बहिन के बचपन ओकरा लाड़ प्यार के धारा में आगे सरकत रहे – अम्मा के आपन रूटीन रहल. मंदिर से आ के ऊ तबले पूजा घर में बइठल रहती जबले बाबू जी आफिस ना चल जात रहलें.\nबाबू जी के गइला का बादे उनुकर दिन शुरु होखल करे. कुसुमी उनुकर खाना मेज पर परोस देव. हम आ अनुपम सबेरे से तब ले ना जाने कतना बेर आ का-का खा चुकल रहत रहीं सँ तबहियों अम्मा के थरिया में हाथ बँटावे पहुँच जाई सँ. अम्मा के गंदगी, अव्यवस्था एकदम नापसन्द रहल. कुसुमी हमनिओ ला छोट-छोट छिपुली रख जात रहल. हम त तनिका रुठ-ठुनुक के अलगा खा लेत रहीं बाकिर अनुपम अम्मे का थरिया में खाए के जिद पकड़ लेव. हम देखतीं कि अम्मा ओकरा के खिआ देत रही बाकिर अपने कुछ ना खात रही. शायद उनुकर सफाई पसन्द मन एहमें बाधा डाल देत रहल. अकसरहाँ त कुसुमी अनुपम के बहला देत रहल, अरे ऊ तुहार महतारी पुजेरिन हई उनका थरिया में मत खा, तू त हमार राजा बेटा हव हमरे संग खा. अनुपम ढिठाई से अम्मा के देखे, रिगावे, कुसुमी का गोदी में चढ़ जाव. अम्मा अपना सफाई में हमनी बचवन के साफ सुथरा रहे आ सफाई से जीए के महत्व समुझा देत रही जवना के हमनी का कुछ त समझतीं, कुछ ना समझतीं.\nखा पी के जाड़ा के दिन रहल त अङना में, गर्मी रहल त कोठरी में उनका सहेलियन के मंडली जुट जाव. उनुका लगे सभे ला कुछ-ना-कुछ रहत रहे. कढ़ाई बुनाई सिलाई सगरी गृहकलावन में ऊ पारंगत रहली. स्वेटरन के नया ये नया डिजायन उतरवावे होखे भा गला बाँह के पट्टी के ठीक फिटिंग करवावे के रहो भा क्रोशिए से बुनल कुशन कवर होखे, अम्मा से सभे के कुछ-ना-कुछ सीखे ला रहत रहे. जिनका लगे बाल बुतड़ुवन का चलते समय ना होखे ओह लोग के स्वेटर बुनाई में हाथ बँटावे के होखो भा ब्लाउज चाहे लड़िकन के कपड़ा काटे सिए के होखे. अम्मा के जरुरत सभका रहल. बीच-बीच में चाय पिआवे ला कुसुमी बुआ त रहले रहल. अनुपम आ हम खेल खेल में झगड़ के जब अम्मा का लगे कुछ फरियाद लेके पहुँचती जाँ ओह बेरा अगर ऊ केहू के कुछ बतावत भा अपने कुछ बनावत रहती त हमनी दुनु के झगड़ा एगो सपाटा से झटक देत रही, “जा, मिल जुल के खेलऽ जा, हमरा के काम करे द. नीमन बच्चा लड़े ना.’\nचाय पहुँचावे भा चाय के जूठ कप उठावे कुसुमी बुआ ओहिजा पहुँच जाव आ हमनी के अपना गदबदी छाती में समेट लेव. हम त चुप रह जात रहीं थी, अनुपम अपना के छोड़ावत अम्मा से लिपटल चाहे बाकिर ई त अम्मा का मूड पर रहत रहे कि ऊ ओकरा के प्यार करींहे भा कुसुमी बुआ के हवाले.\nचार बजत-बजत जब अम्मा कै दरबार खाली होखे त ऊ उठसु आ सगरी घर के सलीके से संभाल देसु. अम्मा के जादुई छूअन से पूरा घर सिनेमा में देखल जाए वाला घरन के सेट जइसन लागे लागे. ओकरा बाद ऊ हमनिओ के तइयार कइल चहती बाकिर अनुपम तबो ले रूसले रहत रहे. जइसहीं बाबू जी के आवे के बेरा होखे, अम्मा अपनाा कोठरी में जा के ओठँग जासु. बाबू जी आफिस से आवते हमनी के दुलरतें. हमनी के छोटो-छोट बात ध्यान से सुनसु आ तब ले कुसुमी बुआ उनुता ला नाश्ता ले के आ जासु. जब ले बाबू जी खासु तबले ऊ ओहिजे जमीन पर पर बइठल रहीत. घर के रोज-रोज के जरुरत के सामान उहे बाबू जी के बतावे आ ओकरा बाद बाबू जी बाजार चल जासु.\nअनुपम आ हम अम्मा से कहानी सुने के जिद ठनतीं बाकिर ओह घरी उनुकर मूड ठीक ना रहता रहे. लागबे ना करे कि ई उहे अम्मा हई जे दुपहरिया में अपना सहेलियन से हँस विहँस के बतियावत रही.\nअम्मा हमनी के पहुँच, अपना समुझ से दूर लागल करसु. एक दिन के घटना त हमरा बढ़िया से याद बा. स्कूल से लवटला पर अम्मा के जमावड़ा हमनी के बहुते बेजाँय लागल करे. ओह दिना अनुपम स्कूल से खेल में जीत के आइल रहल. भर रास्ता रट लगवले रहुवे कि आजु अम्मा के खूबे दुलरिहें. बाकिर सहेलिय का बीचे बइठल अम्मा रोजे का तरह ओह दिनो बिना उठले कहली कि जा, कुसुमी से खाना ले ल.\nअनुपम एकदम कुढ़ गइल रहुवे. बस्ता ओहिजे पटक के ऊ बिफर गइल. अम्मा बिगड़त ओकरा के मनावे ला जबले उठती तबले कुसुमी लपकत आइल आ ओकरा के गोदी में भर लिहलसि, “अरे हमार राजा, तोहरे खातिर हम खीर बना के रखले हई, चलऽ. खीर आजु ले अनुपम के कमजोरी हवे. ओकर नाम सुनते ऊ ओह बेरा त चुपा गइल बाकिर ओकर भँव तबले चढ़ले रहल. आग में घीव डाले के काम कुसुमी के बड़बड़ाहट करते रहे. ‘मरद खट-खट के कमावत बा आ ई चाय पानी में उड़ा देत बाड़ी. लड़िकन ला दूध कम पड़ जाला बाकिर इनका ओकर कुछऊ खेयाल बा?” अम्मा के आलोचना ओह घरी घाव पर राखल फाहा जस शीतल लागल रहे. अम्मा से टूटत आ कुसुमी बुआ से जुड़त बचपन उमिर का राह में पीछे छूट गइल. अम्मा के रूटीन के हम त पहिलहीं सकार चुकल रहीं, अब अनुपमो रोवल मचलल छोड़ दिहले रहुवे. हमनी का कुसुमिए बुआ का कोठरी में सूतल करीं, ओह घरी ऊ कतना आपन लागल करे. ई त ऊ अँजोरिया में नहाइल उज्जर रात के करीखा रहल जवन हमार सगरी समीकरण बदल दिहलसि.\nकिशोरावस्था के दूधे धोआइल उमिर के बेसुध नींद जवना के कान पर बाजत नगाड़ो ना तूड़ पावत रहल ओह रात काँच के चूड़ी जस चट से टूट गइल. गहराईल रात के भारी सन्‍नाटा में बगल के खटिया पर सूतल अनुपम के खर्राटा लय बद्ध गति से सम पर आवे, पल भर को थथमे आ फेरु आपन रफ्तार पकड़ लेव. ओकरा खर्राटा से हमरा देह में भय के अजानल सिहरन हमरा के जगा देव. लागे कोठरी में केहू गते-गते चलत बा. डेरात-डेरात हम आँख खोलनी. जंगला से अँजोरिया के एगो छोटहन टुकड़ा टुकड़ा टार्च के रोशनी जइसन कुसुमी के खाली पड़ल खटिया पर पटाइल रहल. शायद ऊ बाथरूम गइल बाड़ी, सोच के हमार साहस लवटि आइल, हम अपना बिछवना से उठनी. बहरि जाए वाला दरवाजा भिड़ल रहल, हम गँवे से ओकरा के खोलनी – पिछला पहर के ज्योत्स्ना से नहात नर मादा जोड़ी देखि के हमरा नस के खून जइसे बरफाइल पानी बन गइल रहे. प्रकृति के आदिम रहस्य के देखके हमार माथा घूम गइल रहे. जइसे-तइसे बिछवना पर आ के काँपत हाथ से माथ पर से चादर ओढ़ के मानो हम सगरी दुनिया से अपना के लुका लीहल चाहत रहनी. हिम के समान शीतल हो गइल देह में रहि-रहि के कँपकँपी उठत रहल. शायद कुछ आहट कुसुमी के मिल गइल रहुवे माथ के पसीना पोंछत ऊ कोठरी में आ के सीधे अनुपम के बिछवना लगे गइल. ओकरा के खर्राटा भरला से तोस पावत ऊ हमरा लगे आइल. हम साँस रोकले पड़ल रहीं. आँख के कोना से बाबू जी के परछाई के अपना कोठरी में जात देखि के हम ग्लानि के दलदल में धँसत चल गइल रहीं.\nअगिला भोरे केहू का ओरि ताके के बेंवत हमरा में न रहि गइल रहे. बुझाव जइसे हमहीं कवनो गलती कर दिहले बानी …. हमरा बढ़िया से ईयाद बा ओह दिने पहिला बेर हमरा स्कूल में सजाय मिलल रहुवे. इतिहास के प्राध्यापिका प्रेमपूर्वक अपनी सर्वप्रिय विषय अकबर के दीन इलाही का बारे में लेक्चर देत रहली – हम उनुकर प्रिय शिष्या रहनी, ऊ हमरा से कुछ पूछले रही बाकिर हमार ध्यान ओहिजा रहले कहाँ रहे, जे हम कुछ सुन समुझ पवतीं. सजा सुनके खड़ा होके हमरा लागल कि हमार पूरा देह पारदर्शी हो गइल बा आ आत्मा नग्न. शायद सभे हमरा विचारन के एक-एक बिन्दु के देख परखे लिहले बा. ओह दिन हम टिफिनो ना खइले रहीं. हमार टिफिन देखिओ के कुसुमी बुआ कुछऊ ना कहले रही, जबकि अनदिना एह हालत में ऊ आशंकित प्यार कै बरखा कर देत रही.\nरात भइल त ऊ कोठरी हमरा के काटे लागल. हम अम्मा के कोठरी में जाके उनुका से चिपट गइनी, “हम एहिजे सूतब.”\n“काहें, का भइल?” अप्रत्याशित प्यार पाके अम्मा मीठ बोली में पूछले रही.\n‘हमरा ओहिजा डर लागेला.’ अम्मा से लिपट के सुरक्षा के भरपूर अनुभव करत हम पूछ लिहले रहीं, “ई कुसुमी एहिजा काहें रहेले?”\nअम्मा चउँकल गइल रहली. ऊ बात टारे के चहले रही बाकिर हमहूं कवनो कम जिद्दी थोड़ही रहनी. हार के अम्मा बतवली – दादी के नइहर के हई कुसुमी. विधवा हो गइला का बाद उनुका के ससुरारि वाला निकाल दिहले सँ. इनकर भाई अपनहूं गरीब रहल, ऊ का कर सकत रहे. ओहि समय हमनी का अम्मा के पेट में रहली जा. दादी से सभकुछ संभर ना पावत रहल, त दादी के भाई कुसुमी के एहिता भेज दिहलन काम करे ला. हम जुड़वाँ भाई-बहिन के जनम आपरेशन से भइल रहल, अम्मा के हालत बचे जोग ना रहल. अइसना में कुसुमी सबकुछ संभार लिहले रहल. अम्मा त पूरा साल भर बिछवना पर पड़ल रहली, हमनी के पालन-पोषण, घर के सगरी काम, साथ में दादी के सेवा टहल. कहीं कवनो कमी ना छोड़लसि कुसुमी. दादी ला त ओकर जानो हाजिर रहल करे. दादी मरे लगली त अम्मा से वचन ले लिहली, ‘एह अनाथ विधवा के कबहिंयो घर से बेघर जिन करीहऽ…. आ सचहूं अम्मा अपने घर से बेघर होखत चलि गइली बाकिर आपन वचन ना तूड़ली… लेकिन अतना समुझ त बहुते बाद में आइल. ओह घरी त हमरा लागे – कहाँ करिया कलूटी कुसुमी आ कहाँ हमार गोर-गोर अम्मा.\nबाबूओजी छिः छिः, उनुका सोझा आवते हम कुंठित होके हट जात रहीं – ओह घरी कुसुमी के हम नया-नया कोन से देखे लागल रहीं. विकसित होखत जात हमार अविकसित मन जब सहेलियन से मिलल सस्ता रूमानी उपन्यासन के पढ़ि के जब नारी सौन्दर्य के मापे लागल तब कुसुमी के अजंता के मूर्ति जइसन गठल देह यष्टि के रहस्य परख सकल रहे.\nकुसुमी के देखते हमार मानसिक सन्तुलन गड़बड़ा जाव. ओकर हर काम हमरा खराब लागल करे. बहाना बना-बना के ओकरा से हम लड़ल करीं. एक दिन रात के खात घरी सब्जी के रस लेके हम बहुते बिगड़ गइल रहीं. कुसुमी चिढ़ के कहले रहल, ‘जादे तेजी मत देखावऽ. ससुरारी में अपना से काम करे के पड़ी तब पता चली, सब जगह हमरे जइसन करे वाली ना भेंटाई.\n“ना चाहीं हमरा तोहरा जइसन करे वाला, तू अबहीं चल जा एहिजा से. तोहार कवनो जरुरत नइखे एहिजा.“ हम खीसी पागल रहनी, तबहिंए बाबू जी आ के एक तमाचा हमरा गाल पर लगवलन, “बड़ से जबान लड़ावत बाड़ी. इहे सीखतारु महतारी से. खबरदार जे आजु का बाद अइसन ऊटपटाँग बात कइलू….”\nहम भउँचक अवाक् अपमानित जइसन होके थरिया छोड़ के उठ गइनी, एक दम से हमरा लड़िकाईं में हनुमान गढ़ी के आङन में पड़ल अम्मा के चाटाँ याद आ गइल जवन हमरा के कुसुमी आ बाबूजी से जोड़ दिहले रहल. अम्मा के ओह दिन कहल बात के रहस्य समुझ में आ गइल. आजु के मार हमरा के अम्मा से त जोड़ दिहलसि बाकिर हम भीतर से टूट गइनी, ना पढ़े में मन लागे ना कवनो काम में. छमाही परीक्षा में पहिला बार असफल भइल रहनी -अम्मा ओह दिन बहुत दुलरवले रहली, ध्यान से मन लगा के पढ़ बेटी, एही साल हाई स्कूल के परीक्षा देबे के बा तोहरा. स्त्री के जनम पवले बाड़ू, बढ़िया से पढ़ लिख लेबू त केहू पर निर्भर ना रहे के पड़ी. तोहरे जीवन सुखी होखी. अम्मा के दर्द से भींजल बाति हमरा मन का गहराई में चिपक गइल आ अब हम रहनी आ हमार किताब-कापी.\nपन्दरह दिन पहिले बाबू जी के चिटिठी हमरा के आइल रहल. ई उनुकर पहिला चिट्ठी रहल हमरा ला -अम्मा के कैंसरग्रस्त होखे के समाद का साथही हमार त साँसो जइसे कि रुक गइल. एने हमार सास आ पति हमरा नइहर का नाम से चिढ़त रहले आ ओह लोग के चिढ़े के पर्याप्त कारणो रहल -अच्छा खात-पीयत घर के इकलौती बेटी से सम्बन्ध जोड़े जात बानी जा ई सोचत हमार ससुरारवाले कुछ मँगले ना त बाबूओ जी कुछ दिहले ना, इहां ले कि बारात के आवोभगत में कटौती क लिहलन. मामा लाग भिन्नाइल रहल – ‘का दिदिया, एह तरह कहीं बेटी के बिआह कइल जाला, बीच में पड़ के हमनी का अनेरे बदनाम होत बानी. अम्मा के कसमसाहट साफ लउकत रहल. साँच कहीं त अम्मा मामा लोग के गोड़धरिया क के हमार बिआह तय करवले रही. बाबू जी एहमें इचिको रुचि ना देखवले रहलें. विदा के बेरा नाक में एगो छोटहन नथ आ कान में छोट-छोट बाली पहिर के हम तइयार भइनी त अम्मा अपना बक्सा से आपन हार आ कंगन ले आ के हमरा के पहिरा दिहली. अनुपम आँखिन में लोर भरले हमरा लगहीं खड़ा रहे, घर के शीतोयुद्ध में हम दुनु जुड़वां कवने बिन्दु पर एक रहनी जा. लेकिनजब कुसुमी केवाड़ी का लगे से मलिकाँव जइसन बोलत कहले रहल, ‘सब कुछ बेटिए के दे दिहले बाड़ू कि कुछ बेटवो ला बा.’ त अनुपम के आँखि के लोर चिन्गारी बन के ओह स्नेह तन्तु के जरा दिहले रहल. आ फेरु ना त कवनो चिट्ठी आइल, ना पत्री, ना कवनो बुलावा, जइसे हमरा ओह अनकइल अपराध के दंड मिलल होखे. तबहियों हम अपना ससुराल वालन के कृतज्ञ बानी जे ऊ लोग हमरा के कवनो कष्ट ना दिहल – बिआह का बाद हम बस एके बेर आ उहो अनुपम के बिआह में आइल रहनी. उहो बेहद मिन्नत खुशामद क के, कि एके गो त भाई बा हमार. बस एक बेर त हो आईं फेरु कबो ना कहब ओहिजा जाए के.\nअनुपम के बिआह में कुसुमी के बनावटी बावलापन, बेटा के कड़ेर बातन से भितरे-भीतर पीयत-टूटत अम्मा – कुसुमी के अँचरा से जब हम छिटक गइल रहीं त अनुपम पर ओकरा माई के पकड़ मजबूत होत चल गइल रहे. किशोर तरुण आ जवान होखत अनुपम के आक्रोश अम्मा के हर बात पर सोझा आवत रहल – लेकिन अम्मा कबो अपना ममता के अधिकार ना जतवले रही, आ बाबू जी – बेटाते बिआह से से खुश व्यस्त रुपया लुटावत में कवनो झिझक ना – हमरा ला त बाबू जी का लगे मानो कुछ रहबे ना कइल…ना प्यार, ना धन… हँ त जब बाबू जी के चिट्ठी आइल रहे त हम सकुचात माँ जी का सोझा ऊ चिट्ठी रख दिहले रहीं – कैंसर के विस्फोटक शब्द उनुकर प्रतिरोधक क्षमता पर इतिश्री लगा दिहलस. पतिदेव अपनहीं हमरा के पहुँचा गइलन. एहिजा अइला पर ओह साँझ लागल कि घर में कहीं कुछऊ त नइखे बदलल. बाबू जी अपना कोठरी में कुछ पढ़त रहलें. नीरा, अनुपम कहीं घूमे जाए का तइयारी में रहलें. कुसुमी रसोई में नौकर का साथे काम करत रहल -अनुपम जब से कमाए लागल बा घर में एगो नौकर आ गइल बा, ‘बुओ के आराम करे के उमिर हो गइल बा, ई ओकर कहना रहल.’\nअम्मा अपना कोठरी में हमेशा का तरह चादर ओढ़ले ओठंगल रहली. सगरी शरीर मानो गल गइल रहल, एगो जीर्णशीर्ण काया जवन आपन पीड़ा झेले का कोशिश में कँपला से अपना होखला के सूचना देत रहल. “अम्मा, अम्मा” हमार रोआइन आवाज से उनुकर पलक खुलल, पहिचनबो कइली, बाकिर प्रसन्‍नता के अभिव्यक्ति दर्द का बोझ से कचरा गइल रहल – बरीसन बाद पहिला बेर हम बाबू जी से पूछले रहीं, “अम्मा के बम्बई भा दिल्ली काहे ना ले गइल?\nबाबू जी खाँस के आपन गला साफ कइलन, “बहुत बाद में पता चलल, डाक्टर कहलन कि अब कवनो फायदा नइखे कहीं ले जाए के.’\nमन त कइलस कि कहीं कि अम्मा पर ध्यान देतऽ त कइसे ना पता चलीत बाकिर नइहर के मोह के छोह कतना विकट रहल कि हम चुप रह गइनी. यदि हम कुछ कड़ेर बात कह दिहनी त शायद दुबारा एहिजा डेग ना रख पाएब. बाकिर कई बेर अनकहलो बात बहुत जोर से सुनी जाला …\nनीरा सफाई दिहली – अम्मा जी कबो आपन तकलीफ बतवती त पता चलीत. अनुपम के रोष अबहीं ले कम ना भइल रहल, “अम्मा त हमेशा अपने जिद में रहली, जे जानबूझ के अपना के मिटावल चाहे ओकरा के के रोक सकेला. दवा खाइले ना चाहत रहली त बम्बई दिल्‍ली ले जा के पइसा बरबाद कइला के का फायदा?\nहमरा ठकुआ मार दिहलसि कि बचपन में बोवल विष बीज छतनार अमरलता बनिके माया ममता दया के अंकुरन के गायब कर दिहले रहल. महाप्रस्थान ला प्रस्तुत यात्री का इचकी भर प्यार भरल तसल्लिओ के हकदार ना होखे? अनुपम के खीस से अनजान ना रहनी हम. अनजान रहल ओकर तर्क – शायद घर के भूल ग्रन्थि ले उहो पहुँच चुकल रहे बाकिर एकरो ला ओकरा विचार में अम्मे दोषी रहली.\nकई दिन से अम्मा का सगे बइठल देखत आइल बानी, कुसुमी अपना तरफ से अम्मा के देखरेख में कमी नइखे कइले, हँ नीरा जबो एहिजा आवेले त ओकरा के कवनो बहाने ऊ बाहर बोला लेले. अनुपम सबेरे साँझ आफिस जात-जात एक दू बेर आ जाला, कबो कुछ पूछियो लेला जवना के जबाब अम्मा सिर हिलाके हँ भा ना में दे देली. अम्मा के सहेलियो लोग उनुकर साथ नइखे छोड़ले. दिन भर ऊ लोग सहानुभूति देखावे आवत रहेला. जब कबो कोठरी खाली होला बाबू जी आ के चक्कर लगा जालें. मृत्यु के आसन्न उपस्थिति उनुका अपराध बोध के जगा दिहले बा मानो. आ अम्मा बाड़ी कि अबहियों बाबू जी के आहट पहचान के अपना कराहटन के समेट लेबेली आ एगो सन्नाटा पसर जाला कोठरी के चार दीवारन का बीच…\nकाल्हु सँझिया बाबू जी का लगे कुछ लोग आइल रहे. कुसुमी अम्मा ला कप में रस लेके आइल रहे, नीरा हमरा साथे ओहिजे बिठल रहल. कुसुमी आवते कहलसि, दुलहिन जा, तनी बाहर घूम फिर आव, हम भउजी के रस पिया देब.’ हम ओकरा हाथ से कप ले लिहनी, ‘हम रस पिआ देब. जा तुहूं जा के आपन काम देखऽ.\nमन-ही-मन बहुते खीझियात हमरा मुँह से निकल पड़ल, ‘कुसुमिो खूब बिया, अबहियों संतोष नइखे आ ई नीरा – केहू लाख कहे ओकरा त समुझे के चाहीं !\nआश्चर्य कि अम्मा एह बेरा चैतन्य रहली. ऊ पूरा आँख खोल के चारों ओर देखली आ फेर कहली, ‘कुछ मत कह बिट्टी, कुसुमी एह घर ला बहुते कइले बिया.\nजीवन के आखिरी बेरा में हमरा अम्मा के रागद्वेष के संकेर गलियन में भटकावल ना चाहत रहल बाकिर ओकर साफ आवाज से हमरा मानो भरम हो गइल रहे कि अम्मा पूरा तरह पहिलहीं जइसन स्वस्थ बाड़ी, “कइले बिया त तोहरा सुख पर डाको त डलले बिया.”\n‘अइसन मत कह बिट्टी, ओकर का दोष? ओह अनाथ बेसहारा के एह घर में आपन जगह बनावे ला सब कुछ करे के पड़ल, दोष त हमरा भाग के बा जवना में सगरी खोट सिक्का हमरे ला लिखल रहे. देह के कैंसर त अब लागल बा बिट्टी, आत्मा कं कैंसर त कबहिंए के लाग गइल रहल. जब तोहरा लोग का जनम का बाद के लमहर बेमारी का बाद हमार पुनर्जन्म भइल रहल.”\nअतना बोलके अम्मा हॉफे लगली. हम चम्मच से उनुका के रस पिआवल चहनी. एक चम्मच बाद ऊ सिर हिला दिहली. ऊ रसो होंठ का कोरन से बाहर निकल आइल रहल. तनिका देर में ऊ सूत गइली. सूतले-सूतल उनुकर आत्मा आपन दुख-दर्द हमरा कान्ह पर डाल के आजाद हो गइल रहे….\n‘कुछऊ कहऽ अम्मा के आशीर्वाद दिदिए पर फलल. मउसी के आवाज कहीं बहुत दूर से आवत लागल, हम अपना विचार-गुफा से तबहिँए निकलल रहनी.\n”कुछ कहलू ह मउसी?” राते में फोन से अम्मा के देहान्त के खबर पावते मउसी आ गइल रहली.\n‘हँ, इहे कहत रहनी कि अम्मा त हमनी सगरी बहिन के आशीर्वाद दिहली बाकिर दिदिए के ऊ सब सचहूं मिल पावल. मउसी अपना वैधव्य के दुख महसूसत कहत रहली. हमरा नानी के चिट्ठियन के याद आ गइल. हर चिट्ठी में आड़ा-तिरछा आखरन में लिखल रहत रहुवे – ‘सौभाग्यवती भवऽ !’\nसरोकारनामा पर प्रकाशित कहानी संग्रह कथा-गोरखपुर से. सगरी अधिकार लेखिका आ प्रकाशक का लगे. http://sarokarnama.blogspot.com


जदयू नेता चिंतन शिविर में नीतीश के चिंतित कइले – टटका खबर\nOct 29, 2013 जदयू, नरेन्द्र सिंह, नीतीश कुमार, शिवानंद तिवारी\nराजगीर.नालंदा. 29 अक्टूबर, बिहार मे सत्तारूढ़ जदयू के चिंतन शिविर मे मुख्यमंत्री नीतीश कुमार प उनुके पार्टी के एगो नेता जोरदार हमला कइले आ एगो दोसर नेता नरेन्द्र मोदी के जम के तारीफ कइले.\nजदयू के दू दिन के चिंतन शिविर में नीतीश कुमार नरेन्द्र मोदी पर जम के हमला बोलले आ मोदी के झूठा, फासीवादी़ आ हिटलर के आपन आदर्श माने वाला बतवले.\nएहसे पहिले जदयू के बड़ नेता आ राज्यसभा सांसद शिवानंद तिवारी अपना के नरेन्द्र मोदी के प्रशंसक बतवले. कहले कि जवना तबका से मोदी आइल बाड़े आ जवना मुकाम ले चहुँपल बाड़े तवन साधारण बात नइखे. चाय बेच के, संघर्ष क के एह मुकाम ले चहुँपल बाड़े. कहलन कि नरेन्द्र मोदी के ताकत के कम का ना आँकल जा सके.\nराज्य के कृषि मंत्री नरेन्द्र सिंह पार्टी के कार्यशैली पर आपन नाराजगी खुल के जाहिर कइले आ कहले कि पार्टी मे चापलूसन के भाव मिलत बा आ पुरान कार्यकर्ता के भुलावल जात बा. कहलन कि अफसरशाही बहुते बढ़ गइल बा आ कार्यकर्ता के नइखे सुनल जात. ई बात पार्टी ला नुकसानदेह होखी. कहलन कि अगर मुख्यमंत्री उनका साफगोई प नारा होखत बाड़न, उनुका के मंत्रिमंडल से बर्खास्त कर देत बाड़े त ऊ एहु ला तइयार बाड़े.\nनरेन्द्र सिंह कहलन कि भाजपा के गांधी मैदान वाली रैली मे खड़ा लोग में अधिकतर लोग उहे रहे जे बिहार से जंगल राज हटावे मे हमनी के साथ दीहल. ई बात भुलाए के ना चाहीं. अगर आजु कवनो बात से हमनी का बीच दूरी बन गइल बा त ओह दूरी के मेटावे के कोशिश होखे के चाहीं\nकांग्रेस के चुनाव चिह्न जब्त करे के माँग कइलसि भाजपा


भोजपुरी में पढ़ें: बखत बदल गईल कहां से चल के कहां आ गइल आदमी | Read the article by Ramashankar Kushwaha in Bhojpuri How is man changing over time nodakm– News18 Hindi\nLast Updated : September 17, 2020, 23:20 IST\nसनीमा में देखब की सवारी खातिर बात करे वाला मुनीब 30 रुपीया किराय पर बात क के5रुपीया पेशगी दे के चल गईल. ओकरा के गाड़ी से जाए के रहल. बईल गाड़ी चालक के बता दिह लस की जनाना सवारी ह. बस हो गयील. चालक ओकरा बतवले की अनुसार चल देत ह. इ देखले क कोशिश ना करत ह कि सवारी जनाना ह की कुछ आउर ह. उ चल देत बा आउर रस्ता में जब ओकरा के तनी शक-सुबहा होखे लागत बा तब देवता से अपनी रक्षा क दुआ करत बा आउर इहो कहत बा की सवारी के सही सलामत मेला पहुंचा देयिब.\nसवारी बइठावे वाला, ले जाए वाला त हईये बाड़न स. एगो जनाना सवारी स्टेशन से बीस कोस दूर बईल गाड़ी में बईठ के जाए खातिर तईयार हो गईल बा. ओकरा के तनिको डर ना बा कि एतना दूर जाएके बा. रात बिरात क समय बा. अकेले बाड़ीं. कहीं रस्ता में गाड़ीवान कुछ क दे तब? सनीमा से पता चलेला कि ओकरा के एतना बिसवास ह की ओतना त आजकाल्ह केहू अपना घरे की अदमी पर ना करे पावेला. हिरामन अईसन संत आदमी की बईलगाड़ी में बईठल जनाना की बोलले के बादे ओकर मुह देखलन. इनसान क एतना कदर की का कहे के. आज एतना कदर त लोग माता-पिता क ना करे पावेला. दूसरे से का उमीद बा. एहिसे आज ओह कहानी क बात सपना जईसन लागेले. लेकिन जब अंगरेजी सरकार क गजेटियर तबकी लोगन की ईमानदारी पर लिखके बतावेला त ओकरा बात के मानेके परेला.


का हमनी का एह तंत्र के लोकतंत्र कह सकीलें ? – Anjoria\nMar 25, 2012 लोकतंत्र\nसरकार आ जनता के रिश्ता पर बात करे के होखे त बहुते दिक्कत बुझाला. अब परे साल रामलीला मैदान में अधरतिया भइल पुलिस कार्रवाईए के बात लीं. एह पर पिछला बियफे का दिने कोर्ट फैसला सुनवलसि. ई फैसला ओह सबले बड़ सवाल के रेघरिया दिहले बावे जवना से हमनी के लोकतंत्र मौजूदा दौर में जूझत बावे. ई हवे विश्वास के कमी. देश के आम जनता अगर शांति का साथ विरोध के मकसद से इकट्ठा होखे आ कवनो तरह के तोडफ़ोड़ जइसन गतिविधि ना करे, चुपचाप मैदान में बइठल रहे त ई सोचे के कवनो कारण नइखे बनत कि अगिला दिने कुछ बेसी लोग जमा हो जाव त कानून व्यवस्था ला खतरा पैदा हो जाई. आखिर सरकार अपने लोग से एह कदर अनेसाइल काहे रहेले कि शांति भंग होखे के अनेसा से निपटे खातिर ओकरा पुलिसे के शांति भंग करे के पड़ जाला ? एह अनेसा के कवनो लोकतांत्रिक व्यवस्था खातिर स्वाभाविक त नाहिये कहल जाई.\nमगर, बात दूसरको तरफ जाले. लोगो सरकार पर वइसने अविश्वास राखेला. उनुका अपना नेता लोग पर, अपने मंत्रियन पर, अपने विधायकन-सांसदन पर कवनो यकीन नइखे रहि गइल. ई बाति एक बेर ना बेर-बेर रेघरियाइल बा. त सवाल ई बा कि आखिर जनता अइसनका अविश्वसनीय नेता लोग के सकरले काहे बिया ? एह सवाल के दूइये गो जवाब हो सकेला. पहिला जवाब त ऊ सगरी बेता आ ऊ सभे देला जिनका के शासकन के जमात में शामिल मानल जा सकेला. ऊ जवाब ई बा कि दरअसल लोग के अपना प्रतिनिधियन, नेतवन, मंत्रियन माने कि शासकन पर अविश्वास हइये नइखे. ई त बस मीडिया आ अण्णा हजारे, बाबा रामदेव जइसन कुछ निहित स्वार्थी तत्व दुष्प्रचार करेला. अगर जनता के नेता लोगन पर भरोसा ना रहीत त ऊ एहन के बर्दाश्त काहे करीत? ऊ एह लोग के बर्दाश्त कइले जात बिया. अपना आप में ई एके गो तथ्य ढेर बा ई साबित करे के कि जनता नेता लोग पर भरोसा करेले आ कमोबेश असंतोष का साथ ओह लोग के नेतृत्व सकरबो करेले.\nदोसरका जवाब ई बा कि जनता के अपना नेता लोग पर कवनो भरोसा नइखे रहि गइल. ऊ अगर एह लोगन के बर्दाश्त करत बिया त ओकर इकलौता कारण इहे बा कि ओकरा लगे कवनो बेहतर विकल्प नइखे. एह जवाब के पक्ष में सबूत के तौर पर ई दलील ठोकल जाले कि जबहिये जनता के बेहतर विकल्प मिलत लउकेला – चाहे ऊ अण्णा हजारे होखसु भा केहु दोसर – त ऊ ओह विकल्प का ओर बढ़ जाले. अइसन गैर राजनीतिक विकल्प आम जनता में जवना तरह के जोश अचानके जगा देला, ओकरे से साबित हो जाला कि आज के सगरी राजनीतिक जमात से जनता कवना तरह से खफा बिया.\nसबूतन का अभाव में कवनो एक फैसला पर चहुँपल मुश्किल होखला का चलते हर केहु अपना सुविधा आ सहूलियत का हिसाब से कवनो एक दलील के सकार लेला. अतना तय बा कि अगर आप पहिला जवाब चुनत बानी त आपके ई माने के होई कि आजु के नेता-मंत्री जवने करत बाड़न तवने में देश के भला बा. जहाँ ले थोड़-बहुत असंतोष के बात बा त ओहसे निपटे खातिर कबो अलां, कबो फलां के चुनत रहीं. “सगरी नेता चोर हउवें” भा “सगरी एके थैली के चट्टा-बट्टा हउवें” जइसन बयान देबे के अधिकार तब आपके पास ना रहि जाई.\nअगर आप दुसरका जवाब चुनत बानी त अउरी बड़ दिक्कत में फसब. ओह मामिला में आप ई कहि के ना बच पाएब कि जनता सगरी दल के खारिज कर दिहले बिया. आपके नया लोकतांत्रिक विकल्पो बतावे के पड़ी. अगर रउरो कवनो विकल्प नइखे बुझात त फेर नया विकल्प खोजे भा नया विकल्प बनावे के जिम्मेदारीओ आपही के कपारे आई. एह दुनु कठिन जवाबन में से कवन जवाब चुने के चाहीं एह कठिन सवाल पर आप माथापच्ची करीं, हम ओह सवाल पर लवटत बानी जवना के सुप्रीम कोर्ट के फैसला रेघरियवले बिया, विश्सवनीयता के कमी के सवाल. त अगर नेता के जनता पर आ जनता के नेतालोगन पर भरोसा नइखे रहि गइल आ तबहियो दुनु एक दोसरा के पल्लू धइले बाड़न त सोचीं का हमनी का एह तंत्र के लोकतंत्र कह सकीलें ?\n(25 मार्च 2012)\nबिहार फाउन्डेशन, मुंबई मनवलसि बिहार दिवस


कोलकाता में करावल जाई भोजपुरी सिने अवार्ड समारोह – टटका खबर\nकोलकाता 15 मार्च (वार्ता). भोजपुरी सिनेमा के मेगास्टार रवि किशन के कहना बा कि कोलकाता में भोजपुरी सिने अवार्ड के कार्यक्रम कइला से दर्शकन के रुझान भोजपुरी फ़िलिमन का ओर बढ़ी.\nजान जाईं कि पांच मई के कोलकाता के नेताजी इनडोर स्टेडियम में भोजपुरी सिने अवार्ड के आयोजन होखे जा रहल बा.\nरवि किशन बतवलें कि भोजपुरी के शो कोलकाता में होत रहेला बाकिर पहिला बेर नेताजी इनडोर स्टेडियम के विशाल मंच पर अवार्ड के बीच कलाकारन के रंगा रंग कार्यक्रम प्रस्तुति होखे वाला बा. कहलन कि कोलकाता के माटी कला क माटी ह आ एहिजा लाखों के तादाद में भोजपुरिया समाज के लोग रहेलें जो एहिया रहतो अपना माटी से जुड़ल रहेलें.\nआयोजकन के धन्यवाद देत रवि किशन कहलन कि कोलकाता में एह तरह के भव्य कार्यक्रम से दर्शकन के रुझान भोजपुरी फ़िलिमन का ओर बढ़ी.\nभोजपुरी के मशहूर अभिनेत्री काजल राघवानी कहली कि आमतौर पर ऊ कवनो अवार्ड समारोह में कमे शामिल होली बाकिर एहिजा सामिले होखिहें आ परफॉर्मो करीहें.\nसमारोह के आयोजक विकास सिंह बिरप्पन बतवलन कि ई पहिला मौका होखा जब कवनो अवार्ड समारोह में पूरा भोजपुरी जगत एके मंच पर मौजूद होखी. मनोज तिवारी, निरहुआ, पवन सिंह, खेसारी लाल यादव समेत 150 कलाकार आ तकनीशियन पांच मई का दिने कोलकाता सिने अवार्ड नाइट में शिरकत करीहें.\nTags: कोलकाता, भोजपुरी सिने अवार्ड, रवि किशन


Bhojpuri: पहिलके फिल्म में अजय देवगन के अपोजिट विलेन बन मशहूर हो गइलें इ अभिनेता, आज ह जन्मदिन – सच्चा दोस्त न्यूज़\nभोजपुरी सिनेमा के एगो डैशिंग कलाकार के आज जन्मदिन ह. हालांकि लोग उनके विलेन के किरदार के रूप में जानेला पर उनका जइसन कद काठी आ चेहरा मोहरा वाला त हीरो होखेला. बाकिर भोजपुरी सिनेमा उनका के विलेन के फ्रेम में टाइपकास्ट कर देहले बा. अक्सरहा अइसन होला कि उ जब कवनो हीरो के साथे फ्रेम मे आवेलें त लोग कन्फ्यूज़ हो जाला कि हीरो के ह आ विलेन के. रूप आ दमखम के साथे उनका लगे अभिनय क्षमता भी बा जेकरा के उ समय-समय पर अपना किरदारन मे देखवले बाड़े. एही से उ तथाकथित भोजपुरिया विलेन ना बल्कि एगो मँजल कलाकार के रूप में जानल जास त नीक होई. हम बात करत बानी अयाज खान के. अयाज के जनम आज के दिन यूपी के ग़ाज़ीपुर जिला में महेंद गाँव में भइल. ई गाँव दिलदारनगर कमसार के लगे बा. उहे कमसार जहां भोजपुरी फिल्मन के पितामह नाजिर हुसैन के जन्म भइल. कुछ दिन पहिले उहाँ के भी वर्षगांठ रहल ह. ई इत्तेफाक बा कि अयाज जे कबो अभिनय के क्षेत्र में आवे के ना सोचले रहलें आ शायद अपने क्षेत्र के एतना बड़ शख्सियत के बारे में सुनलो ना रहलें बाकिर आज भोजपुरी के बड़हन कलाकार बाड़ें आ काफी नाम कमा लेहले बाड़ें. अयाज मध्यम वर्गीय परिवार से हवें जहां उनके पापा सरकारी विभाग में अधिकारी रहलें. घर में पढ़ाई लिखाई के माहौल रहे. अयाज के प्राइमरी पढ़ाई गाँव से भइल. फेर उ नवीं कक्षा से एमए तक के शिक्षा बनारस में कइलें. बनारसे में जब उ आपन पढ़ाई करत रहलें त ओहि बेरा मॉडलिंग करस. देह-धजा ठीक रहे त उनके काम धाम भी खूब मिले. लोग सुझाव देव कि मरदवा तू त हीरो बन सकेला, काहें नइखs बंबई जात. लेकिन अयाज ना कबो बंबई गइल रहलें ना कबो जाए के सोचलें रहलें एही से हिम्मत ना होखे. फेर उनके केहू जानो पहचान के ना रहे. अचानक एक दिन उ अखबार में एगो खबर देखलें. अजय देवगन आ मनोज तिवारी के एगो भोजपुरी फिल्म ‘ धरती कहे पुकार के ‘ के शूटिंग होखे वाला बा. ओमें कलाकारन के गरज बा. अयाज ऑडिशन देबे चल गइलें बाकिर उहाँ के भीड़ देख के डेरा गइलें. ओहिजा एक से एक थियेटर के धुरंधर लोग पहुंचल रहे आ इनका लगे अभिनय के कवनो ट्रेनिंग ना रहे, ना ही फिल्म आ सीरियल के एक्सपोजर रहे कि डायलॉग आ भाव भंगिमा के जानकारी होखे. बाकिर ई ढीठे चल गइलें आ किस्मत से शॉर्टलिस्ट भी हो गइलें. इनके रोल मिलल फिल्म के मुख्य खलनायक चरित्र वीर महोबिया के बिगड़ैल बेटा के. फिल्म में ई रोल के काफी स्पेस रहे. ओ बेटा के गाँव वाला अउरी मनोज तिवारी के किरदार किडनैप कर लेता आ ओकरा के वीर महोबिया के जुल्मन के स्वाद चखावता. फिल्म में अजय देवगन के बड़ा रोल रहे अउरी ई फिल्म उनका नामे से एतना चलल कि ब्लॉकबस्टर हो गइल. ई बात साल 2006 के ह. इ फिलिम कइला के बाद उ आपन शहर वाराणसी में लौट अइलें आ अपना पढाई में व्यस्त हो गइलें. अगिला साल फेर उ मुंबई वापस आपन किस्मत अजमावे अइलें. उनके एगो सुपरहिट फिल्म में अच्छा खासा रोल मिलल रहे बाकिर काम खोजे खातिर फेर से जीरो से स्ट्रगल करे के पड़ल. एहिजा उनके फिलिम-राइटर संतोष मिश्रा सहारा दिहले अउरी अयाज के दूसरकी फिलिम ‘ निरहुआ रिक्शावाला ‘ रहल जे कई गो कलाकार के इंडस्ट्री में स्थापित कइलस, जेकरा में अयाज भी रहले. ओकरा बाद अयाज खान के लगातार निरहुआ के फिल्म में खल चरित्र के रोल मिले लागल आ उ दीवाना, दाग, लागल रहs ए राजा जी जइसन फिल्म कइलें. फिल्म हिट भइल त इनके भी फायदा भइल बाकिर एगो बड़ नुकसान इ भइल कि उ टाइपकास्ट हो गइलें. हालांकि अयाज एकरा के आपन किस्मत मानेलें कि उनके बैक टू बैक फिल्म मिलल आ उ स्थापित हो पवलें.एगो इंटरव्यू के दौरान अयाज बतवलन कि अभी ले उ 100 फिलिम में काम कर लेले बाड़न अउरी उनकर कुछ बेहतरीन फिलिम में पवन सिंह के साथे ‘धड़कन’ बा जेमें उ पवन के भाई अउरी पुलिस अफसर के रोल कइले बाड़न. फिलिम के क्लाइमेक्स आवत-आवत गुड-बॉय से बैड-बॉय बन जालें, लोगन के अयाज के ई चेंजओवर पसंद आइल. उनकर खेसारीलाल के साथे मुकद्दर में एगो मैच्योर किरदार जे उम्र में बड़ बा, कइल बहुते चुनौतीपूर्ण रहल अउरी फिलिम बनावे से पहिले तक लेखक अउरी डायरेक्टर के ई भरोसा ना रहल कि अयाज ई रोल कर पइहें. रितेश पाण्डेय के साथे सइयां थानेदार फिलिम में उनकर किरदार जवन भयानक अउरी विचित्र हंसी हंसेला, दर्शकन के काफी पसंद आइल. ‘कसम वर्दी वाला’ में पागल के रोल अउरी इंडिया वर्सेस पाकिस्तान में पाकिस्तानी मेजर के रोल उनका लाइफ के माइलस्टोन रोल रहल बा. उनकर पाकिस्तानी मेजर के वेश-भूषा अउरी संवाद-शैली अपनावल एतना नैसर्गिक रहल कि लोग के भ्रम हो गइल रहे कि उ पाकिस्तानी हउवें. अयाज के लीड रोल में फिल्म बलमा डेरिंगबाज पिछला साल बन के तैयार रहे बाकिर लॉकडाउन के चलते रुक गइल. एह फिल्म में उनके मुख्य भूमिका बा आ उ सकारात्मक किरदार में बाड़ें. उनके आवे वाला अउर फिल्मन में रन, अब होई पुलिसगिरी, अनाड़ी ऑटोवाला, बलमा सिपहिया, बनारसी पहलवान आदि बा. अयाज के उनका जन्मदिन पर ढेर सारा शुभकामना! उ अइसहीं अपना कलाकारी से हम सभ के मनोरंजन करत रहस, स्वास्थ्य रहस! ( लेखक मनोज भावुक भोजपुरी साहित्य और सिनेमा के जानकार हैं. )\nTags: Ayaj Khan Ayaj Khan Actor Bhojpuri Bhojpuri Actor Ayaj Khan Bhojpuri Film Negative Charactors Bhojpuri Movies Villain Bhojpuri news\nPrevious: Bhojpuri: चनेचर चा के चिट्ठी- ई अफसर लोग तs राउर जहाज डूबा दिहें नीतीश बाबू!\nNext: बिहार में डॉक्टर मर भी रहे हैं, मिल भी नहीं रहे; कोरोना से अब तक 78 की मौत


भिखारी ठाकुर राष्ट्रीय प्रतिष्ठान के आयोजित संगोष्ठी पर एगो रिपोर्ट – Anjoria\nJul 25, 2011 भिखारी ठाकुर\nदुपहरिया में अचानके एगो कार्यक्रम में पहुँच गइनी. वइसे कार्यक्रम के सूचना रहे लेकिन जाये के इरादा ना रहे. बाकिर पहुँचनी. मौका रहे भिखारी ठाकुर राष्ट्रीय प्रतिष्ठान के तत्वाधान में आयोजित ‘भिखारी ठाकुर के सामाजिक चेतना’ विषय पर संगोष्ठी के. संगोष्ठी में बोले वाला महत्त्वपूर्ण वक्ता रहलें, संजीव (भिखारी ठाकुर के जीवनी “सूत्रधार” के लेखक), मैनेजर पांडे (हिन्दी आ भोजपुरी के प्रसिद्ध विद्वान), नित्यानंद तिवारी (हिन्दी आलोचक), महेन्द्र प्रताप सिंह (भोजपुरी रंगकर्मी), आ मनोज भावुक(कवि). एह वक्ता लोगन के हम जानत रहनी आ ई लोग पहिले से भोजपुरी ला कार करता लोग. बाकिर जवन वक्ता के हम पहिले से ना जानत रहनी ओमे रहलें रविकांत दुबे (बिहार भोजपुरी अकादमी के अध्यक्ष) अउर अजीत दुबे (दिल्ली में भोजपुरी के सक्रिय कार्यकर्ता). श्रद्धा कुमारी आ संतोष पटेल अपन पर्चा पढलक लोग. कार्यक्रम में लोग के उपस्थितिओ संतोषजनक रहल.\nबीज वक्त्व्य संजीव देहलें जेमें ऊ विस्तार से भिखारी ठाकुर के व्यक्तित्व आ कृतित्व के चर्चा कइले. महेन्द्र मिसिर के आगे भिखारी के कमतर समझे वाला संजीव अंततः भिखारी नाम के पसरत बाढ के पानी में समा गइले. कहलें कि हमनी अइसन लेखक पोथी के पोथी रंग डालऽता लोग लेकिन समाज जहां बा उहें बा. आ भिखारी अनपढ़ो होके समाज के झकझोर देहलन. रंगश्री संस्था के संचालक महेन्द्र प्रताप सिंह कहलें कि कलाकार समाज के अभिभावक होला. भिखारी पर लागल आरोप के जवाब में ऊ कहलें कि भिखारी सीधा सीदा आजादी के लड़ाई पर ना लिखलें काहे कि उनका अंग्रेज के गुलामी से बड़हन उ गुलामी लागल जवन समाज के जकड़ले रहे. भिखारी ओही समाज के अंग रहले एसे ऊ बड़हन समाज के मुक्ति के बात कइले. जेमें दलित आउर स्त्री शामिल रहे.\nभिखारी ठाकुर आ भोजपुरी समाज के लेके सबसे मारक बात मैनेजर पाडे जी कहनी. एगो खिस्सा सुना के बतवनी कि हमनी के भोजपुरी के ले के सारा प्रण खाली संगोष्ठी तक ना रख के घरहू ले जाये के पड़ी. ऊ कहले कि भोजपुरी समाज के नौटंकी से बाहर आके समाज के शक्तिशाली बनावे के होई. काहे कि समाज ओकरे बात सुनेला जे शक्तिशाली होला. भोजपुरी के ले के उनकर महत्त्वपूर्ण सुझाव रहे कि भोजपुरी में साप्ताहिक, मासिक पत्र-पत्रिका के साथ साथ अखबारो निकाले के चाहीं. ऊ बतवले कि भिखारी ठाकुर के मंडली में सवर्ण तबका के लोग ना रहे. ऊ प्रयत्नपूर्वक बहुजन समाज के जागरूकता लेल काम करत रहले. पांडे जी कहलन कि हमनी के भिखारी के सबसे बड़हन सम्मान तब दिहल जाई जब उनका संदेश के जीवन में उतारल जाई. आजुओ भोजपुरी समाजे में बहुजन समाज पिछड़ल बा, मेहरारू सब के दुर्दशा होता, लोग आपन देस छोड़े ला बेबस बा.\nरविकांत दुबे जी अपना वक्त्व्य में भोजपुरी के ले के इंटरनेट पर सक्रिय लोग के उपदेश देहलन कि एह लोग के समझे के चाही के भोजपुरी के दुनिया खाली इंटरनेट के नइखे. बहुत लोग कम्प्युटर नइखे जानत लेकिन भोजपुरी ला आपन जीवन होम क देलक. भोजपुरी में गाना बजाना खुब हो गइल अब एहमें बौद्धिक कार्यक्रम होखे के चाहीं.\n(संगोष्ठी के उद्घाटन)\nअजीत दुबे भोजपुरी के आठवीं अनुसूची आउर प्रतियोगिता परिक्षा में शामिल करावे ला आंदोलन के बात कइले. भोजपुरी के तिरस्कार पर ध्यान खींचत कहले कि एह भाषा के सम्मान दिलावे खातिर मेहनत करे के होई. कवि मनोज भावुक भिखारी ठाकुर के आजु का समय में का प्रासंगिकता बा एह पर बात कइलन आ वक्ता लोग के सामने कुछ प्रश्न रखले.\nआपन अध्यक्षीय भाषण में नित्यानंद तिवारी जी कहलन कि भिखारी ठाकुर के मतलब एगो विकल्पात्मक समाज के संभावना बा. स्थानीय विविधता के रक्षा पर ऊ जोर देहलन काहे कि विविधता में रचे के क्षमता होला एकरूपता मशीनी होला. संजीव के उपन्यास “सूत्रधार” के अंश पढ के सुनावत उनकर नाटक के ताकत के बारे में बतवले.\nसम्मेलन में लोग निकहा संख्या में जुटल रहल. जरूरत बा सम्मेलन के आगे बढा के बौद्धिक अभ्यास के प्रोत्साहन देवे के. साथ में ओह सगरी औपचारिकतो के छोड़ला के जरुरत बा जे पुरान हो गइल बा. कार्यक्रम में बहुत समय पुष्प गुच्छ से सम्मानित करे में गंवावल गइल. ई सब कर्मकांड एगो बिमारी का रूप में बौद्धिक समाज में देखल जाला. खाली नाम लेइयो के सम्मान देखावल जा सकऽता. आ जरुरी इहो बा कि सामाजिक चेतना टाइप घिसल पिटल विषय से ऊपर उठल जाव. भिखारी ठाकुर के साथ साथ भोजपुरी जगत के दोसर कला विधा, हस्तीओ पर गंभीर विमर्श कइल जाव.\nमिलाजुला के कार्यक्रम सफ़ल रहल. बौद्धिक सत्र के समाप्ति बाद गजाधर ठाकुर के गवनई भइल. कार्यक्रम राजेंद्र भवन दिल्ली में आयोजित रहल.\nअमितेश के पुरनका लेख\nहिंदुत्व आ नार्वे में भइल खून खराबा के नाता\n15 thought on “भिखारी ठाकुर राष्ट्रीय प्रतिष्ठान के आयोजित संगोष्ठी पर एगो रिपोर्ट”\nसंतोष पटेल जी के उत्तर का बाद अब एह विवाद पर कवनो दोसर प्रतिक्रिया ना प्रकाशित होई.\nहँ भिखारी ठाकुर जी का बारे में प्रतिक्रिया, राय, विचार दिहल जा सकेला.\nआन्हर कुकुर बतासे भूके\nBarking likeablind dog without any reason.


'लक्ष्मण रेखा' पार कइली अर्चना सिंह – Anjoria\nबिहार के कैमूर जिला के भभुआ के मूल निवासी आ स्नातक ले ओहिजे से पढ़ल अर्चना सिंह मुंबई अइली त घूमे बाकिर एहिजा के मायानगरी उनका के खींच ले आइल. सब कुछ महज संजोग रहल कि दुरदर्शन पर देखावे जाएवाला एगो विज्ञापन में उनुका काम करे के मौका मिल गइल. फेर दोसर विज्ञापन आ कैटलाग प्रिंट शूट में मौका मिलत गइल आ देखते देखत अर्चना अभिनय का दुनिया में आ गइली.\nभोजपुरी चैनल ‘महुआ टी.वी.’ के चर्चित धारावाहिक ‘स – से सरस्वती’ में सरस्वती के देवरानी के नकारात्मक किरदार उनुकर एगो जबरदस्त पहचान बना दिहलसि भोजपुरिया दर्शकन क बीच. ओही धारावाहिक के शूटिंग का दौरान निर्देशक मनोज गिरी से भेंट भइल आ निर्माता अशोक गुप्ता अउर बृजेश सिंह के भोजपुरी फिल्म ‘लक्ष्मण रेखा’ में आपन अभिनय कला देखावे क मौका मिल गइल.\nएह फिल्म में अर्चना सिंह के अलावा मुख्य भूमिका में विनय आनंद आ गुंजन पन्त के नाम बा. अर्चना सिंह के अनेके भोजपुरी फिलिम अबहीं फ्लोर पर बाड़ी सँ जल्दिए ओकनी के रिलीज शुरू होखे वाला बा.\nसाउण्ड स्टेशन के 'घायल शेर' के मिलल 'A' सर्टीफिकेट


‘हम’ पूजक भोजपुरियन के सेवा भाव – Anjoria\nअप्रैल 11, 2016 पुस्तकालय, प्रमोद कुमार तिवारी, भोजपुरी समाज, साहित्य\nहमनी के ई बतावत कबो ना थाकेलीं कि भोजपुरी एगो अइसन भाषा हऽ जवना में ‘मैं’ हइए ना हऽ, एहमें खाली ‘हम’ होला. मैं आ हम में सबसे बड़ अंतर तऽ इहे होला नू कि ‘मैं’ खाली अपना बारे में सोचेला, जबकि ‘हम’ सबकर चिन्ता करेला. अगर एह बात के आज के भोजपुरिया समाज पर लागू कइल जाव आ अपना आप से ई सवाल पूछल जाव कि एह समाज के लोग के‘हम’ के केतना फिकिर बा? कवनो समाज में ‘हम’ के केतना भाव आ मात्रा बा एकरा के जाने के कुछ आसान उपाय बा.\n1. समाज में केतना भेद भाव आ एक दूसरा के लेके पूर्वग्रह के मात्रा केतना बा?\n2. समाज में सार्वजनिक सुविधा स्कूल, पुस्तकालय, दवाखाना, कुँआ, पोखर, चौपाल, खेल के मैदान, सार्वजनिक भवन आदि के कइसन व्यवस्था बा?\n3. धार्मिक स्थल में कतना खुलापन, साफ सफाई आ दूसर व्यवस्था बा? यानी अमीर, गरीब, छोट बड़ हर जाति के मरद-मेहरारू के पूजा करे, खाए पीए, उठे, बइठे, रहे आदि के कइसन सुविधा बा?\n4. समुदाय के कमजोर वर्ग यानी बच्चा, बुजुर्ग, स्त्री खातिर समाज का खास व्यवस्था कइले बा?\n5. जिनगी के प्रमुख संस्कार जनम, बियाह, मरनी आदि में केतना एकजुटता, केतना सरलता (रूपिया-पइसा से ले के व्यवस्था तक में) भा केतना जटिलता बा?\n6. आ सब बात के एक बात, समाज के ताकतवर आ सफल लोग के अपना गांव-घर आ समाज खातिर केतना योगदान बा?\nअब आईं तनी तुलना क लीहल जाव!\nएही भारत में एगो सिक्ख समाज बा, पंजाब के. एकर बात हम एहसे कर रहल बानीं कि सिक्ख लोग के मूल ग्रंथ गुरुग्रंथ साहिब में भोजपुरिया कबीर से लेके रैदास तक के बात भरल बा आ सिक्ख लोग एह संतन के बानी से सीख लेबेला. एह समाज के लोग रउआ के भीख मांगत ना लउकी, खाली अपने ना कवनो समाज के लोग उनुका भीरी भा उनुका क्षेत्र में चल जाई त ओकरा के खाए, पीए सूते के व्यवस्था गुरुद्वारा में हो जाई. ईहे ना कई बार अइसन मौका आइल बा जब देस-विदेस में बसल लोग अपना समाज के बेहतरी खातिर खाली रूपिये पइसा से ना बलुक मेहनत क के भरपूर योगदान देले बा. बहुत दिन नइखे भइल जब उनुका पवित्र सरोवर में गंदगी हो गइल रहे त अमेरिका कनाडा तक ले सिक्ख लोग जुट गइल आ कीच तक काछ के दू दिन में ओकरा के चमका दिहलस.आज पू रा दुनिया में सरदारजी लोग लउकत बाड़े त ओकर सबसे बड़ कारण ईहे बा कि सब लोग एक दूसरा के ‘हम’ मानेले आ ऊपर पहुंचल लोग समाज के नीचेवालाअपनालोग के बाँह थाम लेबेला. ऊ चाहे टैक्सी चलावे भा चाय बेचे, बाकिर कुछ न कुछ व्यवस्था कर लेबेले.\nएगो दुसरका समाज के उदाहरण लीं, एह घरी हम गुजरात में रह रहल बानीं. इहाँ रोजे हमरा के पटेल समाज, जोशी समाज आदि के बारे में सुने के मिलत रहेला. पटेल समाज के मतलब पूरा गुजरात के पटेल समाज ना. अलग-अलग जवार के सैकड़न गो अइसन समाज बा! गुजरात के प्रमुख त्योहार गरबा के समय, बहुत बड़ स्तर पऽ गरबा नाच के आयोजन होला! दूर दूर से गायक-वादक लोग आवेले. खूब बड़का बड़का स्पीकर लागेला, एकदम दिन कऽ देबेवाला लाइट से ले के9दिन तक खाए-पीए के आ नाचेवाला-वाली लोग के पुरस्कार तक के व्यवस्था कइल जाला. टिकट लगा के भा पास के जोगाड़ कऽ के लोग अइसन नामी गरबा नाच आयोजन के देखे जाले बाकिर हमार पड़ोसी एकाध दिन छोड़ के कबो अइसन आयोजन में ना जाले! एक दिन हमरा से कहले कि एक बेर हमनी के समाज के जलसा में चलीं! ऊ हमरा के लेके एगो लइकिन के हास्टल में पहुंचले, हॉस्टल के छत प बहुते साधारण ढंग से एगो टेप बजा के लइकी लोग गरबा करत रहे! एह हॉस्टल में उनुका गांव आ आसपास के गाँव के लइकी लोग रह के पढ़ाई करेली. गांव से सैकड़न किलोमीटर दूर, पइसा रूपिया के चिंता से मुक्त रह के लइकी लोग के काम खाली पढ़ाई करे के बा. उनुका बाबू माई के जेतना जुरेला, दे देला ना त ओह समाज के समर्थ लोग बाकी खरचा उठावेले. ई अउर कुछ ना ह एह समाज के ‘हम’ के भावना ह. ‘अमूल, जइसन सहकारिता के अद्भुत आंदोलन अइसहीं ना बन जाला, पहिलहीं से ओकरा खातिर एगो ‘हम’ के जमीन तइयार रहेला.\nएह सब के तुलना तनी भोजपुरिया समाज से कइल जाव! अपवाद हर जगह होले बाकिर कतना जिला मुख्यालय, ब्लॉक में, कतना गांव में रउआ अइसन पुस्तकालय, स्कूल, हॉस्टल भा दवाखाना देखले बानीं, जवना के लोग अपना खरचा से चलावेले. कतना अइसन लोग से मिलल बानीं जे कहत होखे कि छोड़ीं सरकार के, कब ले ओकर मुंह जोहल जाई? चलीं हमनिए के मिल के ई काम निबटा देत बानीं जा.\nभोजपुरिया इलाका आई.ए.एस, डॉक्टर, इंजीनियर से ले के नेता लोग खातिर विख्यात रहल बा. गुजरात के आधा ले बेसी बड़का अधिकारी लोग यूपी बिहार के बा. देश विदेश में भोजपुरिया डॉक्टर, इंजीनियर भरल बाड़े. राजेन्द्र बाबू, लाल बहादुर शास्त्री से ले के जयप्रकाश नारायण तक तमाम लोग राष्ट्रीय स्तर पऽ अपना समाज-सेवा भाव के स्थापित कइले बाकिर ई समाज ओह आदर्श के केतना पकड़लस?\nसमुदायिक सेवा के कऽ गो आंदोलन एह इलाका में चलल? छत्तीसगढ़ आ राजस्थान में सफल अधिकारी लोग अपना समुदाय के लइकन खातिर गांव में कोचिंग चलावेले, समय निकाल के ट्रेनिंग देबेले, नीमन किताब खरीद के देबेले जवना के सुंदर परिणाम मिलेला. पूरा भारत में एसटी प्रोफेसर आ आइएएस खोजब तऽ अधवा से जादा मीणा लोग भेंटाई. एगो गांव में 30-40 गो अधिकारी मिल जाले. एतना गरीबी, बेरोजगारी, लाचारी भोजपुरिया इलाका में भरल बा, इहां कऽ गो गांव में अइसन सर्वहितकारी सेंटर चल रहल बा?\nपूरा दुनिया पहिले से जादे संपन्न आ तमाम तकनीकी सुविधा के मामला में बेहतर भइल बिया. तमाम देश के लोग अपना करीबी समाज के बेहतरी खातिर सामुदायिक स्तर पऽ काम करे में लागल बा. लोगबाग समूह-समाज-समुदाय-क्लब-दल आदि बना के कुछ अइसन कर रहल बा कि केहू अतना न पछुआ जाव कि ओकरा से मिले बतियावे में संकोच होखे लागे. खास तौर से दू गो चीज बहुते महत्व के हऽ जवना पऽ पूरा दुनिया के लोग ध्यान देला. स्कूल आ अस्पताल. स्कूल नयका पीढ़ी के पूरा भविष्य के नेंव राखेला आ अस्पताल के चक्कर में तऽलखपतियो के खाकपति बनत देरी ना लागे. पहिले ई दूनो पहुंच में रहे. आधा स्कूल के काम घर-गांव के बड़ बुजुर्ग सम्हार लेत रहले आ जड़ी बूटी से ले के वैद्य जी के दवाइयो आधा ले बेसी रोग के सम्हार लेत रहे, बाकिर नया जमाना में बहुत कुछ बदल गइल बा. शिक्षा के अइसन गलाकाट दुकानदारी बा कि बिना पइसा के कुछुओ भेंटाइल दुलुम बा आ जब खेत खरीहान खातिर जगह मुश्किल हो गइल बा आ एक एक इंची जमीन खातिर मार हो रहल बा तऽ ‘सेंहुड़ आ बिसकनरा’ कहां भेंटाए वाला बा. अइसन में समाज आ गांव के पिछड़ल वंचित लोग (खाली जाति के आधार पऽ ना) खातिर कवन राह बचत बा? असल में एगो नया समाज के अब जरूरत बा.\nजब जीए के पूरा ढंगे बदल गइल, समूह आ गांव के पूरा रंगे बदल गइल तऽ अब सामाजिक कामों के कुछ नया रूप देबे के पड़ी. हमनी के जीवन में जइसन नया बदलाव आइल बा, ओकरा में कुछ अउर बदलाव करे के जरूरत बा. कवि अरुण कमल के शब्द में कहीं तऽ ‘खतम हो चुकल बा पुरान, आ नाया आइल अबहीं बाकी बा.’ पहिले गांव अपना आप में स्वतंत्र इकाई होत रहे आ लोग घर, परिवार के साथे साथे अपना समाजो के चिंता करत रहे. चार गो आश्रम में से दू गो 40-50 साल ले खतम हो जात रहे. वानप्रस्थ आ संन्यास आश्रम तऽ घर के माया से दूर हो के समाज कल्याण के बात करे खातिर बनल रहे. आज तऽ हालत ई बा कि गोड़ कब्र में लटकल बा बाकिर मन माया में अझुराइल बा. कबीर से ले के तमाम संत लोग रोज एक बार इयाद दिला देत रहे कि ‘चोला माटी के राम, एकर का भरोसा, चोला माटी के’ बाकिर आज हर घंटा रउआ के बिजी राखेवाला एगो नया मशीन आ जात बिया. कबो खतम ना होखेवाला एगो नया सिरियल शुरू हो जात बा. समाज के का कहल जाव दुआरो पऽ बइठे के फुर्सत नइखे बाँचत. पहिले समाज के एगो व्यवस्था रहे, तमाम तरह के अतिवाद के बादो एगो खास तरह के समरसता रहे. गांव में केहू के बियाह होखे तऽ खाना बनावे के काम से ले के खटिया, बिछावन तक के व्यवस्था बिना हर्रा फिटकरी लगले हो जात रहे. रिश्तेदारी के लोग पइसा भले न दे बाकी चाउर दाल से ले के दही तक के व्यवस्था सम्हार लेत रहे. अब सबकुछ आर्डर देला से हो जाला, हो सकेला कि कुछ लोग रूपिया पइसा भी दे दे बाकिर जवन समूह भावना घरे घरे से बर्तन जुटावे में काम करत रहे ओकर भरपाई ना भइल. तनी सा मुस्किया के नीमन बेडसीट देबेवाली भउजी से ले के टुटही खटिया देबेवाला देखजरन काका तक के बात के रस के कवन विकल्प तइयार भइल बा? तरकारी काटत, खाना बनावत घरी जवन गवनई आ दुखम सुखम होत रहे ओकरा बदला में आज का मिलल बा?\nएह पूरा प्रक्रिया में जवन आंखी के लाज बनत रहे, जवन रिश्ता बिकसत रहे, जवना से कवनो खेत भा सड़क पऽ अकेल लइकी लउकला पऽ पहिला विचार मन में ई आवे कि फलनवा काका के रिश्तेदार हई, ओकरा जगह पऽ आज नया का आइल बा? हमनी के मोबाइल, टीवी से ले के कार जहाज तक के सुविधा पा लेनी जा, बाकिर ई सब पावे के चक्कर में जवन छूटत गइल ओकरा के संजोवे के कोशिश ना भइल. एकरा खातिर आज के समय आ पूरा समाज जिम्मेदार बा, हम मानत बानीं बाकिर लोग एकर विकल्प ढूंढ रहल बाड़े. एह हालात के सुधारे खातिर भोजपुरिया समाज का कर रहल बा, कुछ लोग के तऽ आगे आवहीं के पड़ी. हमनी अइसन लोग से उमेद ना राख सकेनी जे एक बेर के रोटी के जोगाड़ में परेशान बा भा दवाई के पइसा ना होखला के कारण ओझा सोखा के लगे जाए खातिर मजबूर बा.\nइहाँ साधन संपन्न लोगन के आ ताकतवर लोग के आगे बढ़ के बीड़ा उठावे के पड़ी. पहिले गांव में रमलीला भा रसलीला आवत रहे तऽ ऊ लोग के खर्चा खातिर पूरा गांव बीड़ा ना उठावत रहे. कुछ गीनल चुनल लोग ओहू घरी जिम्मेदारी लेत रहे आ पूरा गांव ओकर रस लेत रहे. आज अइसन काहें ना हो सके? काँहे सब मिल के सहजोग ना कर सके? तब ई हम भाव कहाँ बा?\nहम बहुते छोट आदमी हईं, भाषा आ साहित्य के छात्र हईं एह से एगो उदाहरण एही क्षेत्र से ले रहल बानीं. रोज सुनत रहेनीं कि भोजपुरिया लोग के संख्या 18 करोड़ भा 20 करोड़ बा. बाकिर भोजपुरी में एक्को अइसन प्रकाशन संस्थान नइखे जवन स्तरीय किताब के छापे आ वितरित करे के नीमन व्यवस्था कऽ सके. पांडेय कपिल जी कुछ शुरू कइनी बाकिर 100 किताब तक संख्या ना चहुंप पावल. भोजपुरी अकादेमी के करनी-धरनी, भगवाने मालिक बा. कई गो विश्वविद्यालय में भोजपुरी सिलेबस में बा, एकर एगो बाजार बा बाकिर ढंग के प्रकाशन नइखे. परिणाम ई होला कि या त अपना पइसा से कहीं से छपवावेले लोग भा भाषा बदल के हिन्दी के राह पकड़ेले. एही के दूसरा रूप पत्रिका सब में लउकेला. जादातर पत्रिका खरीददार के भरोसे ना, संपादक के जिद आ आपन जियान, के भरोसे चल रहल बाड़ी स. का 18 करोड़ वाली भाषा के लगे5हजार अइसन खरीददार ना मिल सकेले जे 25-50 खरच के एगो पत्रिका ले ले. मान लेहीं रउआ खुद नइखीं पढ़ल चाहत, खरीद के रख लीहीं. हो सकेला केहू अउर ओकरा के पढ़े.\nआजकाल इंटरनेट आ वेब पत्रिका के जमाना आ गइल बा. भेजे में पइसा ना लगे बाकिर स्तरीय सामग्री तइयार करे में, लिखवावे में, संपादित करे में तऽ मेहनत आ समय लागेला नू? एकरा बदला में लेखक संपादक के काहें ना कुछ मिले के चाहीं. रउआ नीमन लेख कहानी भा कविता लिखेवाला के मानदेय दे के देखीं, बढ़िया रचना के लाइन लाग जाई आ कूड़ा करकट अपने किनारे हो जाई. केतना बदनसीब बा भोजपुरिया समाज जवन ढंग के एगो पत्रिका के नियमित निकाले खातिर साधन ना मुहैया करा सके. केतना गरीब बा भोजपुरिया समाज जवना के लगे 10 गो अइसन दिलदार अमीर नइखे जे कह सके कि हम भोजपुरिया भाषा आ संस्कृति के बेहतरी खातिर काम करेवाली संस्था के खरचा उठाइब, रउआ बस स्तरीय काम करीं.\nकतना कमजोर बा ई समुदाय कि मिलजुल के भी एगो ढंग के अइसन पुस्तकालय नइखे बना पावत जहां अब ले प्रकाशित भोजपुरी के हर रचना उपलब्ध हो जाए. समाज जवाबदेही तय कऽ के अइसन काम करा सकेला बाकिर ओकरा खातिर कुछ लोग के कमर कसे के पड़ी, आपन मैं छोड़े के पड़ी. खाली बड़का-बड़का बात में ना व्यवहार में. हमार एगो परिचित छोटी गो प्रयोग कइले. अपना गांव में अखबार, रोजगार समाचार आ प्रतियोगिता दर्पण आदि के व्यवस्था कऽ दिहले. ऊ दिल्ली में रहेले बाकिर पइसा दिहला के साथे इहो सुनिश्चित कइले कि रोज अखबार गाँवें चंहुपो. मात्र दू साल में ओह गांव के तीन गो लइकन के सरकारी नौकरी में चयन हो गइल. पहिले लोग के पते ना चलत रहे कि कब कहां के फारम भरे के बा. जबले सूचना पहुंचे डेट खतम हो जात रहे. इहे ना रोज समाचार पढ़ला से चेतना आइल, सरकारी सुविधा के बारे में पता चलल आ ब्लॉक के जवन अफसर बुड़बक बना देत रहे ओकरा के मजबूर हो के सुविधा देबे के पड़ल. जब एक आदमी के सकारात्मक सोच आ हजार पांच सौ खरच कइला से एतना बड़ बदलाव आ सकत बा तऽ पूरा समाज के लोग खड़ा हो जाई तऽ केतना बड़ बदलाव आई.\nमराठी भाषी एगो हिन्दी के कवि रहले मुक्तिबोध. ऊ लिखले कि –\n‘ज्यादा-ज्यादा लिया, दिया बहुत बहुत कम\nमर गया देश, जीवित रह गए हम’\nका हमनियो के अपना आप से ई सवाल कबो पूछेनी जा कि ‘हम’ के बात पऽ कॉपीराइट राखे वाला भोजपुरिया समाज के प्रतिनिधि के रूप में हमनी के केतना देले आ लवटवले बानीं जा? लेबे के काम तऽ खूब कइनीं जा बाकिर देहनीं जा केतना? आ अब ना तऽ कब?\nप्रमोद कुमार तिवारी (हिन्दी विभाग)\nसेक्टर-29, गांधीनगर, गुजरात-382030


चांदीवली में ‘देवरा भईल दीवाना’ – Anjoria\nअक्टूबर 29, 2013 देवरा भईल दीवाना\nचांदीवली स्टूडियो, साकी नाका, मुंबई में राजकुमार पांडेय के नइकी फिलिम ‘देवरा भईल दीवाना’ के शूटिंग रफ्तार में रहल. भोजपुरी सिनेमा के मेगा स्टार मनोज तिवारी पहिला हाली राजकुमार पांडेय के फिलिम में काम करत रहले. हालांकि राजकुमार ढेर दिन से मनोज संगे काम कइल चाहत रहले बाकिर सुतारे ना बइठत रहे. अब जा के एह फिलिम से उ इच्छा पूरा भड़ल बा.\nत शूटिंग का दिने बड़हन भीड़ जुटल रहे. फिलिम का एह सीन में मनोज के छोट भाई चिंटू (प्रदीप पांडे) पर खलनायक अवधेश मिश्रा तलवार से वार करही वाला रहले कि अपना भाई पर जान देबे के तइयार बड़का भाई आन खड़ा होखत बा. एही द्वन्द्व में सीन बढ़ऽता. मनोज तिवारी के तेवर देखते बनत रहे. अवधेशो मिश्रा के खीस रंग लिहले रहल.\nदोसरका सीन में बूड़बक बताह जइसन चरित्र वाला हलकट पांडे बनल संजय पांडे अपना छोट भाई विकास संगे आपन कमाल देखावत रहले. गोपाल राय आ आलोको यादव मौजूद रहले.\nएह फिलिम में बृजेशो त्रिपाठी के मजगर भूमिका बा आ नायिका बनल बाड़ी पाखी हेगड़े. आ चिंटू के नायिका बाड़ी काजल राघवानी. ‘देवरा भईल दीवाना’ के ई क्लाईमेक्स सीन रहुवे.\nराजकुमार पांडेय का नज़र में आज के टूटत पारिवारिक रिश्तन के दौर में सौतेला भाई खातिर एक गोड़े ठाढ़ रहे वाला भाई भगवाने जस बावे. एह फिलिम में भाई-भाई, देवर-भउजाई आ मरद मेहरारू के रिश्तो के आपन अलग अलग रंग, मेल मिलाप देखावल गइल बा.\nराजकुमार पांडेय के एह फिलिम में जहाँ मनोज तिवारी पहिलाबेर काम करत बाड़े त संजय पांडे संगे राजकुमार के ई बारहवीं फिलिम ह.\nआजु का शेड्यूल से पहिले मनोज-पाखी पर रसियन विला में अनेके सीन फिल्मावल गइल रहे.\nफिलिम छठ पूजा का समय रिलीज करे के योजना बा.\n(नोट – हमरा एके इमेल पर पोस्ट भेजल करीं एक से अधिका इमेल पर भेजला से परेशानी होखत बा. आ दुनु आदमी अलग अलग मेल मत भेजल करीं.)